02013A0802(01) — EL — 01.07.2022 — 002.001

Το κείμενο αυτό αποτελεί απλώς εργαλείο τεκμηρίωσης και δεν έχει καμία νομική ισχύ. Τα θεσμικά όργανα της Ένωσης δεν φέρουν καμία ευθύνη για το περιεχόμενό του. Τα αυθεντικά κείμενα των σχετικών πράξεων, συμπεριλαμβανομένων των προοιμίων τους, είναι εκείνα που δημοσιεύονται στην Επίσημη Εφημερίδα της Ευρωπαϊκής Ένωσης και είναι διαθέσιμα στο EUR-Lex. Αυτά τα επίσημα κείμενα είναι άμεσα προσβάσιμα μέσω των συνδέσμων που περιέχονται στο παρόν έγγραφο

Τροποποιείται από:









▼B

ΕΥΡΩΜΕΣΟΓΕΙΑΚΗ ΣΥΜΦΩΝΙΑ ΑΕΡΟΠΟΡΙΚΩΝ ΜΕΤΑΦΟΡΩΝ

μεταξυ τησ Ευρωπαϊκησ Ενωσησ και των κρατων μελων της, αφενός, και της κυβέρνησης του Κρατουσ του Ισραηλ, αφετερου







ΤΟ ΒΑΣΙΛΕΙΟ ΤΟΥ ΒΕΛΓΙΟΥ, Η ΔΗΜΟΚΡΑΤΙΑ ΤΗΣ ΒΟΥΛΓΑΡΙΑΣ, Η ΤΣΕΧΙΚΗ ΔΗΜΟΚΡΑΤΙΑ, ΤΟ ΒΑΣΙΛΕΙΟ ΤΗΣ ΔΑΝΙΑΣ, Η ΟΜΟΣΠΟΝΔΙΑΚΗ ΔΗΜΟΚΡΑΤΙΑ ΤΗΣ ΓΕΡΜΑΝΙΑΣ, Η ΔΗΜΟΚΡΑΤΙΑ ΤΗΣ ΕΣΘΟΝΙΑΣ, Η ΙΡΛΑΝΔΙΑ, Η ΕΛΛΗΝΙΚΗ ΔΗΜΟΚΡΑΤΙΑ, ΤΟ ΒΑΣΙΛΕΙΟ ΤΗΣ ΙΣΠΑΝΙΑΣ, Η ΓΑΛΛΙΚΗ ΔΗΜΟΚΡΑΤΙΑ, Η ΙΤΑΛΙΚΗ ΔΗΜΟΚΡΑΤΙΑ, Η ΚΥΠΡΙΑΚΗ ΔΗΜΟΚΡΑΤΙΑ, Η ΔΗΜΟΚΡΑΤΙΑ ΤΗΣ ΛΕΤΟΝΙΑΣ, Η ΔΗΜΟΚΡΑΤΙΑ ΤΗΣ ΛΙΘΟΥΑΝΙΑΣ, ΤΟ ΜΕΓΑΛΟ ΔΟΥΚΑΤΟ ΤΟΥ ΛΟΥΞΕΜΒΟΥΡΓΟΥ, Η ΟΥΓΓΑΡΙΑ, Η ΜΑΛΤΑ, ΤΟ ΒΑΣΙΛΕΙΟ ΤΩΝ ΚΑΤΩ ΧΩΡΩΝ, Η ΔΗΜΟΚΡΑΤΙΑ ΤΗΣ ΑΥΣΤΡΙΑΣ, Η ΔΗΜΟΚΡΑΤΙΑ ΤΗΣ ΠΟΛΩΝΙΑΣ, Η ΠΟΡΤΟΓΑΛΙΚΗ ΔΗΜΟΚΡΑΤΙΑ, Η ΡΟΥΜΑΝΙΑ, Η ΔΗΜΟΚΡΑΤΙΑ ΤΗΣ ΣΛΟΒΕΝΙΑΣ, Η ΣΛΟΒΑΚΙΚΗ ΔΗΜΟΚΡΑΤΙΑ, Η ΔΗΜΟΚΡΑΤΙΑ ΤΗΣ ΦΙΝΛΑΝΔΙΑΣ, ΤΟ ΒΑΣΙΛΕΙΟ ΤΗΣ ΣΟΥΗΔΙΑΣ, ΤΟ ΗΝΩΜΕΝΟ ΒΑΣΙΛΕΙΟ ΤΗΣ ΜΕΓΑΛΗΣ ΒΡΕΤΑΝΙΑΣ ΚΑΙ ΒΟΡΕΙΟΥ ΙΡΛΑΝΔΙΑΣ, συμβαλλόμενα μέρη της Συνθήκης για την Ευρωπαϊκή Ένωση και της Συνθήκης για τη λειτουργία της Ευρωπαϊκής Ένωσης, εφεξής καλούμενα «τα κράτη μέλη», και Η ΕΥΡΩΠΑΪΚΗ ΕΝΩΣΗ, αφενός, και Η ΚΥΒΕΡΝΗΣΗ ΤΟΥ ΚΡΑΤΟΥΣ ΤΟΥ ΙΣΡΑΗΛ, εφεξής αναφερόμενο ως «το Ισραήλ», αφετέρου, ΕΠΙΘΥΜΩΝΤΑΣ να προωθήσουν ένα σύστημα διεθνών αεροπορικών μεταφορών βασιζόμενο στον θεμιτό ανταγωνισμό μεταξύ αερομεταφορέων στην αγορά με ελάχιστη κυβερνητική παρέμβαση και ρύθμιση, ΕΠΙΘΥΜΩΝΤΑΣ να διευκολύνουν περαιτέρω τις ευκαιρίες διεθνών αεροπορικών μεταφορών, καθώς και την ανάπτυξη των δικτύων αερομεταφορών με σκοπό να ικανοποιούνται οι ανάγκες του επιβατικού κοινού και των μεταφορικών επιχειρήσεων για κατάλληλες υπηρεσίες αερομεταφορών, ΑΝΑΓΝΩΡΙΖΟΝΤΑΣ τη σημασία των αεροπορικών μεταφορών στην προώθηση του εμπορίου, του τουρισμού και των επενδύσεων, ΕΠΙΘΥΜΩΝΤΑΣ να δώσουν τη δυνατότητα στους αερομεταφορείς να προσφέρουν στο επιβατικό κοινό και στις μεταφορικές επιχειρήσεις ανταγωνιστικούς ναύλους και δρομολόγια μέσα σε ανοικτές αγορές, ΑΝΑΓΝΩΡΙΖΟΝΤΑΣ τα πιθανά οφέλη που προσφέρουν η ρυθμιστική σύγκλιση και, στο μέτρο του εφικτού, η εναρμόνιση των κανονιστικών ρυθμίσεων, ΕΠΙΘΥΜΩΝΤΑΣ να ωφεληθούν όλοι οι κλάδοι του τομέα των αερομεταφορών, συμπεριλαμβανομένων των εργαζομένων στις αερομεταφορές, από ένα απελευθερωμένο περιβάλλον, ΕΠΙΘΥΜΩΝΤΑΣ να εξασφαλίσουν στις διεθνείς αερομεταφορές όσο το δυνατόν μεγαλύτερη ασφάλεια πτήσεων και αεροπορική ασφάλεια και δηλώνοντας εκ νέου τις σοβαρές τους ανησυχίες ότι ενέργειες ή απειλές κατά της ασφάλειας αεροσκαφών, οι οποίες διακυβεύουν την ασφάλεια προσώπων ή ιδιοκτησίας, επηρεάζουν δυσμενώς την εκτέλεση των αεροπορικών μεταφορών και υπονομεύουν την εμπιστοσύνη του κοινού στην ασφάλεια της πολιτικής αεροπορίας, ΑΝΑΓΝΩΡΙΖΟΝΤΑΣ την ανάγκη ασφαλών αεροπορικών συνδέσεων μεταξύ της Ευρωπαϊκής Ένωσης και του Ισραήλ λόγω της τρέχουσας γεωπολιτικής κατάστασης, ΕΠΙΣΗΜΑΙΝΟΝΤΑΣ τη Σύμβαση για τη Διεθνή Πολιτική Αεροπορία, η οποία άνοιξε προς υπογραφή στο Σικάγο στις 7 Δεκεμβρίου 1944, ΑΝΑΓΝΩΡΙΖΟΝΤΑΣ ότι η παρούσα Ευρωμεσογειακή Συμφωνία Αεροπορικών Μεταφορών εντάσσεται στο πεδίο εφαρμογής της ευρωμεσογειακής σύμπραξης που προτάθηκε στη Δήλωση της Βαρκελώνης στις 28 Noεμβρίου 1995, ΕΠΙΣΗΜΑΙΝΟΝΤΑΣ την κοινή τους βούληση να προωθήσουν έναν κοινό ευρωμεσογειακό αεροπορικό χώρο, βασισμένο στις αρχές της ρυθμιστικής σύγκλισης, της ρυθμιστικής συνεργασίας και της ελευθέρωσης της πρόσβασης στην αγορά, ΕΠΙΘΥΜΩΝΤΑΣ να εξασφαλισθούν ισότιμοι όροι που θα προσφέρουν στους αερομεταφορείς θεμιτές και ίσες ευκαιρίες εκτέλεσης αεροπορικών μεταφορών, ΑΝΑΓΝΩΡΙΖΟΝΤΑΣ ότι οι επιδοτήσεις μπορούν να επηρεάσουν αρνητικά τον ανταγωνισμό μεταξύ αερομεταφορέων και να διακυβεύσουν τους βασικούς στόχους της παρούσας συμφωνίας, ΕΠΙΒΕΒΑΙΩΝΟΝΤΑΣ τη σημασία της προστασίας του περιβάλλοντος για τη χάραξη και την εφαρμογή της πολιτικής διεθνών αερομεταφορών και αναγνωρίζοντας τα δικαιώματα των κυρίαρχων κρατών να λαμβάνουν μέτρα προς τον σκοπό αυτό, ΕΠΙΣΗΜΑΙΝΟΝΤΑΣ τη σημασία της προστασίας των καταναλωτών, καθώς και της προστασίας που απορρέει από τη Σύμβαση για την Ενοποίηση Ορισμένων Κανόνων για τις Διεθνείς Αεροπορικές Μεταφορές, η οποία έγινε στο Μόντρεαλ στις 28 Μαΐου 1999, καθόσον τα συμβαλλόμενα μέρη έχουν προσχωρήσει στη σύμβαση αυτή, ΕΠΙΣΗΜΑΙΝΟΝΤΑΣ ότι η παρούσα συμφωνία συνεπάγεται την ανταλλαγή προσωπικών δεδομένων, η οποία θα υπόκειται στη νομοθεσία των συμβαλλομένων μερών περί προστασίας των προσωπικών δεδομένων και στην απόφαση της Επιτροπής της 31ης Ιανουαρίου 2011 σύμφωνα με την οδηγία 95/46/ΕΚ του Ευρωπαϊκού Κοινοβουλίου και του Συμβουλίου σχετικά με την επάρκεια της προστασίας των δεδομένων προσωπικού χαρακτήρα από το Κράτος του Ισραήλ όσον αφορά την αυτοματοποιημένη επεξεργασία δεδομένων προσωπικού χαρακτήρα (2011/61/ΕΕ), ΕΧΟΝΤΑΣ ΤΗΝ ΠΡΟΘΕΣΗ να οικοδομήσουν περαιτέρω επί του πλαισίου που απαρτίζουν οι ήδη υπάρχουσες συμφωνίες αεροπορικών μεταφορών με στόχο το άνοιγμα της πρόσβασης στις αγορές και τη μεγιστοποίηση του οφέλους για τους καταναλωτές, τους αερομεταφορείς, τους εργαζόμενους και τις κοινωνίες των συμβαλλομένων μερών, ΕΠΙΣΗΜΑΙΝΟΝΤΑΣ ότι η παρούσα συμφωνία πρόκειται να εφαρμοσθεί μεν προοδευτικά αλλά στο σύνολό της και ότι με κατάλληλο μηχανισμό είναι δυνατόν να διασφαλισθεί η καθιέρωση ισοδύναμων ρυθμιστικών απαιτήσεων και προτύπων της πολιτικής αεροπορίας με βάση τα υψηλότερα πρότυπα που εφαρμόζουν τα συμβαλλόμενα μέρη, ΣΥΜΦΩΝΗΣΑΝ ΣΤΑ ΕΞΗΣ:







Άρθρο 1

Ορισμοί

Για τους σκοπούς της παρούσας συμφωνίας, εάν δεν ορίζεται άλλως, νοούνται ως:

(1) «Συμφωνημένα δρομολόγια» και «Καθορισμένες διαδρομές», η διεθνής αεροπορική μεταφορά σύμφωνα με το άρθρο 2 και το παράρτημα Ι της παρούσας συμφωνίας·

(2) «Συμφωνία», η παρούσα συμφωνία, τα παραρτήματά της και τυχόν τροποποιήσεις της·

(3) «Αερομεταφορέας», επιχείρηση με έγκυρη άδεια εκμετάλλευσης·

(4) «Αεροπορική μεταφορά», μεταφορά με πολιτικό αεροσκάφος επιβατών, αποσκευών, φορτίου και ταχυδρομείου, χωριστά ή σε συνδυασμό, εκτελούμενη επ’αμοιβή ή επί μισθώσει, η οποία, για την αποφυγή αμφιβολιών, περιλαμβάνει προγραμματισμένα και μη αεροπορικά δρομολόγια (ναυλωμένα) και δρομολόγια αποκλειστικής μεταφοράς φορτίου·

(5) «Συμφωνία σύνδεσης», η Ευρωμεσογειακή Συμφωνία Σύνδεσης μεταξύ των Ευρωπαϊκών Κοινοτήτων και των κρατών μελών τους, αφενός, και του Κράτους του Ισραήλ, αφετέρου, η οποία υπεγράφη στις Βρυξέλλες, στις 20 Νοεμβρίου 1995·

(6) «Αρμόδιες αρχές», οι δημόσιες υπηρεσίες ή φορείς που είναι αρμόδιοι για τα διοικητικά καθήκοντα με βάση την παρούσα συμφωνία·

(7) «Συμβαλλόμενα μέρη», αφενός, η Ευρωπαϊκή Ένωση ή τα κράτη μέλη της, ή η Ευρωπαϊκή Ένωση και τα κράτη μέλη της, ανάλογα με τις αντίστοιχες αρμοδιότητές τους, και, αφετέρου, το Ισραήλ·

(8) «Σύμβαση», η Σύμβαση για τη Διεθνή Πολιτική Αεροπορία, η οποία άνοιξε προς υπογραφή στο Σικάγο στις 7 Δεκεμβρίου 1944, και περιλαμβάνει: α) κάθε τροποποίηση που έχει αρχίσει να ισχύει βάσει του άρθρου 94 στοιχείο α) της σύμβασης και έχει κυρωθεί τόσο από το Ισραήλ όσο και από κράτος μέλος ή τα κράτη μέλη της Ευρωπαϊκής Ένωσης, και β) κάθε παράρτημα ή τυχόν τροποποίησή του που έχει εκδοθεί βάσει του άρθρου 90 της σύμβασης, εφόσον το εν λόγω παράρτημα ή η τροποποίησή του ισχύει ανά πάσα στιγμή τόσο στο Ισραήλ όσο και σε κράτος μέλος ή κράτη μέλη της Ευρωπαϊκής Ένωσης, ανάλογα με την περίπτωση·

(9) «Συνθήκες ΕΕ», η Συνθήκη για την Ευρωπαϊκή Ένωση και η Συνθήκη για τη λειτουργία της Ευρωπαϊκής Ένωσης·

(10) «Δικαίωμα πέμπτης ελευθερίας», το δικαίωμα ή το προνόμιο που εκχωρεί κράτος («κράτος δικαιοπάροχος») στους αερομεταφορείς άλλου κράτους («κράτος δικαιοδόχος»), να προσφέρει διεθνή αεροπορικά δρομολόγια μεταξύ του εδάφους του εκχωρούντος κράτους και του εδάφους τρίτης χώρας, υπό την προϋπόθεση ότι το σημείο αναχώρησης ή προορισμού των εν λόγω δρομολογίων ευρίσκεται στο έδαφος του δικαιοδόχου κράτους·

(11) «Επάρκεια», το γεγονός ότι ένας αερομεταφορέας είναι ικανός να εκτελεί διεθνή αεροπορικά δρομολόγια, ήτοι ότι διαθέτει ικανοποιητική χρηματοοικονομική ικανότητα και επαρκή διαχειριστική εμπειρογνωμοσύνη και ότι είναι διατεθειμένος να συμμορφώνεται προς τους νόμους, τους κανονισμούς και τις απαιτήσεις που διέπουν την εκτέλεση αυτών των δρομολογίων·

(12) «Πλήρες κόστος», το κόστος παροχής υπηρεσιών συν μια εύλογη επιβάρυνση για τα γενικά διοικητικά έξοδα και, κατά περίπτωση, τυχόν εφαρμοζόμενα τέλη με σκοπό την ενσωμάτωση του περιβαλλοντικού κόστους, το οποίο επιβάλλεται χωρίς διακρίσεις όσον αφορά την εθνικότητα·

(13) «Διεθνής αεροπορική μεταφορά», η αεροπορική μεταφορά που εκτελείται μέσω του εναερίου χώρου υπεράνω του εδάφους τουλάχιστον δύο κρατών ·

(14) «IATA», η Διεθνής Ένωση Αεροπορικών Μεταφορών·

(15) «ΔΟΠΑ», ο Διεθνής Οργανισμός Πολιτικής Αεροπορίας·

(16) «Υπήκοος»: α) κάθε πρόσωπο ισραηλινής ιθαγένειας για το Ισραήλ, ή υπηκοότητας κράτους μέλους για την Ευρωπαϊκή Ένωση και τα κράτη μέλη της·, ή β) κάθε νομική οντότητα i) η οποία τελεί υπό την κυριότητα, είτε άμεσα είτε μέσω πλειοψηφικής συμμετοχής, και υπό τον πραγματικό έλεγχο προσώπων ή οντοτήτων ισραηλινής ιθαγένειας για το Ισραήλ, προσώπων ή οντοτήτων υπηκοότητας κράτους μέλους ή μιας των υπολοίπων κρατών που προσδιορίζονται στο παράρτημα III για την Ευρωπαϊκή Ένωση και τα κράτη μέλη της, και ii) της οποίας ο κύριος τόπος της επιχειρηματικής της δραστηριότητας είναι στο Ισραήλ, για το Ισραήλ, ή σε κράτος μέλος, για την Ευρωπαϊκή Ένωση και τα κράτη μέλη της·

(17) «Εθνικότητα», όταν πρόκειται για αερομεταφορέα, το γεγονός ότι ο αερομεταφορέας πληροί τις απαιτήσεις που αφορούν θέματα όπως η κυριότητα, ο ουσιαστικός έλεγχος και ο κύριος τόπος επιχειρηματικής δραστηριότητάς του·

(18) «Έκτακτο αεροπορικό δρομολόγιο», κάθε μη τακτικό εμπορικό αεροπορικό δρομολόγιο·

(19) «Άδεια εκμετάλλευσης», i) για την Ευρωπαϊκή Ένωση και τα κράτη μέλη της, κάθε άδεια εκμετάλλευσης και οποιοδήποτε άλλο έγγραφο ή πιστοποιητικό το οποίο χορηγείται δυνάμει του κανονισμού (ΕΚ) αριθ. 1008/2008 και κάθε τυχόν διαδόχου νομοθετικής πράξης, και ii) για το Ισραήλ, άδεια εκμετάλλευσης και κάθε άλλο σχετικό έγγραφο ή πιστοποιητικό το οποίο χορηγείται βάσει του άρθρου 18 του νόμου του 2011 του Ισραήλ περί αεροναυτιλίας και κάθε τυχόν διαδόχου νομοθετικής πράξης·

(20) «Τιμή»: α) ο «αεροπορικός ναύλος» που καταβάλλεται στους αερομεταφορείς ή τους πράκτορές τους ή άλλους πωλητές εισιτηρίων για την αεροπορική μεταφορά επιβατών και αποσκευών και οι τυχόν όροι υπό τους οποίους ισχύουν οι εν λόγω τιμές, συμπεριλαμβανομένων των αμοιβών και των όρων που παρέχονται σε πρακτορεία και άλλες βοηθητικές υπηρεσίες, και β) το «αεροπορικό κόμιστρο» που καταβάλλεται για τη μεταφορά φορτίου, καθώς και οι όροι με τους οποίους ισχύουν τα κόμιστρα αυτά, συμπεριλαμβανομένων των αμοιβών και των όρων που παρέχονται στα πρακτορεία και άλλες βοηθητικές υπηρεσίες. Ο παρών ορισμός καλύπτει, κατά περίπτωση, την επίγεια μεταφορά που συνδέεται με τη διεθνή αεροπορική μεταφορά και τους ισχύοντες όρους.

(21) «Κύριος τόπος επιχειρηματικής δραστηριότητας», η έδρα ή τα κεντρικά γραφεία αερομεταφορέα σε συμβαλλόμενο μέρος, στο οποίο ασκούνται οι κύριες χρηματοοικονομικές λειτουργίες και ο επιχειρησιακός έλεγχος του αερομεταφορέα, συμπεριλαμβανομένης της διαχείρισης διαρκούς αξιοπλοΐας, όπως αναφέρεται στην άδεια εκμετάλλευσης του αερομεταφορέα·

(22) «Υποχρέωση παροχής δημόσιας υπηρεσίας», κάθε υποχρέωση που επιβάλλεται στους αερομεταφορείς για να εξασφαλίζουν σε συγκεκριμένη διαδρομή την ελάχιστη παροχή τακτικών δρομολογίων με τήρηση των καθορισμένων προτύπων για τη συνέχεια, την τακτικότητα, την τιμολόγηση και την ελάχιστη χωρητικότητα, την οποία οι αερομεταφορείς δεν επρόκειτο άλλως να αναλάβουν με βάση αποκλειστικά το εμπορικό συμφέρον τους. Οι αερομεταφορείς δύνανται να αποζημιώνονται από το αντίστοιχο συμβαλλόμενο μέρος για την εκπλήρωση των υποχρεώσεων παροχής δημόσιας υπηρεσίας·

(23) «Τακτικό αεροπορικό δρομολόγιο», σειρά πτήσεων η οποία διαθέτει όλα τα ακόλουθα χαρακτηριστικά: α) σε κάθε πτήση διατίθενται θέσεις ή/και ικανότητα μεταφοράς φορτίου ή/και ταχυδρομείου προς ατομική πώληση στο κοινό (είτε απευθείας από τον αερομεταφορέα είτε από τους εξουσιοδοτημένους πράκτορές του)· β) εκτελείται κατά τρόπο ώστε να εξυπηρετείται η κίνηση μεταξύ των δύο ίδιων ή περισσότερων αερολιμένων, είτε: — σύμφωνα με δημοσιευμένο πρόγραμμα δρομολογίων, είτε — με πτήσεις τόσο τακτικές ή συχνές ώστε να αποτελούν αναγνωρίσιμη συστηματική σειρά·

(24) «SESAR» (ερευνητικό σχέδιο ΑΤΜ του Ενιαίου Ευρωπαϊκού Ουρανού), η τεχνική εφαρμογή του Ενιαίου Ευρωπαϊκού Ουρανού, η οποία προσφέρει συντονισμένη και συγχρονισμένη έρευνα, ανάπτυξη και εγκατάσταση των συστημάτων διαχείρισης της εναέριας κυκλοφορίας νέας γενεάς·

(25) «Επιδότηση», κάθε οικονομική συνεισφορά που χορηγείται από τις αρμόδιες αρχές ή από κρατικό, περιφερειακό ή άλλο δημόσιο οργανισμό, π.χ. όταν: α) η πρακτική των αρμοδίων αρχών, κρατικού, περιφερειακού φορέα ή άλλου δημόσιου οργανισμού ενέχει την άμεση μεταφορά κονδυλίων, όπως επιχορηγήσεις, δάνεια ή εισφορά κεφαλαίου, πιθανή άμεση μεταφορά κονδυλίων προς την εταιρία, την ανάληψη υποχρεώσεων της εταιρείας, όπως εγγυήσεις δανείων, μεταφορές κεφαλαίου, κυριότητα, πτωχευτική προστασία ή ασφάλιση· β) τα κανονικά οφειλόμενα έσοδα των αρμοδίων αρχών, κρατικού, περιφερειακού φορέα ή άλλου δημόσιου οργανισμού τα οποία δεν καταβάλλονται ή δεν εισπράττονται· γ) οι αρμόδιες αρχές, κρατικός, περιφερειακός φορέας ή άλλος δημόσιος οργανισμός παρέχει αγαθά ή υπηρεσίες πέραν της γενικής υποδομής, ή αγοράζει αγαθά ή υπηρεσίες, ή δ) οι αρμόδιες αρχές, κρατικός, περιφερειακός φορέας ή άλλος δημόσιος οργανισμός προβαίνει σε πληρωμές σε χρηματοδοτικό μηχανισμό ή αναθέτει ή υποδεικνύει σε ιδιωτικό φορέα να διενεργήσει μια ή περισσότερες από τις πράξεις του τύπου που αναφέρονται στα σημεία α), β) και γ), οι οποίες κανονικά αναλαμβάνονται σε κρατικό επίπεδο και, ουσιαστικά, δεν διαφέρουν στην πράξη από πρακτικές που συνήθως ακολουθούν οι κρατικές αρχές· και εφόσον με τον τρόπο αυτόν παρέχονται οφέλη·

(26) «Εδαφος», για το Ισραήλ, το έδαφος του Κράτους του Ισραήλ, και, για την Ευρωπαϊκή Ένωση, τα χερσαία εδάφη (ηπειρωτικά και νησιωτικά), τα εσωτερικά ύδατα και τα χωρικά ύδατα στα οποία ισχύουν οι Συνθήκες ΕΕ και υπό τους όρους που καθορίζουν οι Συνθήκες ΕΕ και κάθε τυχόν διάδοχο θεσμικό μέσο. Η εφαρμογή της παρούσας συμφωνίας στον αερολιμένα του Γιβραλτάρ νοείται με την επιφύλαξη των αντίστοιχων νομικών θέσεων του Βασιλείου της Ισπανίας και του Ηνωμένου Βασιλείου στο πλαίσιο της διαφοράς τους ως προς την κυριαρχία επί του εδάφους επί του οποίου ευρίσκεται ο αερολιμένας, καθώς και της συνεχιζόμενης εξαίρεσης του αερολιμένα του Γιβραλτάρ από τα αεροπορικά μέτρα της ΕΕ που υφίστανται από τις 18 Σεπτεμβρίου 2006 μεταξύ των κρατών μελών, σύμφωνα με την υπουργική δήλωση για τον αερολιμένα του Γιβραλτάρ που συμφωνήθηκε στην Κόρδοβα στις 18 Σεπτεμβρίου 2006. Η εφαρμογή της παρούσας συμφωνίας νοείται με την επιφύλαξη του καθεστώτος των εδαφών που επήλθε υπό ισραηλινή διοίκηση μετά τον Ιούνιο του 1967·

(27) «Τέλος χρήσης», τέλος που επιβάλλεται σε αερομεταφορείς για την παροχή αερολιμενικών διευκολύνσεων ή υπηρεσιών αερολιμένα, περιβάλλοντος του αερολιμένα, αεροναυτιλίας ή αεροπορικής ασφάλειας, συμπεριλαμβανομένων συναφών υπηρεσιών και διευκολύνσεων.







ΤΙΤΛΟΣ I

ΟΙΚΟΝΟΜΙΚΕΣ ΔΙΑΤΑΞΕΙΣ

Άρθρο 2

Δικαιώματα κίνησης

1. Κάθε συμβαλλόμενο μέρος εκχωρεί στο άλλο συμβαλλόμενο μέρος, σύμφωνα με το παράρτημα Ι και το παράρτημα ΙΙ, τα ακόλουθα δικαιώματα για την εκτέλεση διεθνών αεροπορικών μεταφορών από τους αερομεταφορείς του άλλου συμβαλλόμενου μέρους: α) το δικαίωμα υπέρπτησης του εδάφους του χωρίς προσγείωση· β) το δικαίωμα στάσεων στο έδαφός του για οποιοδήποτε σκοπό εκτός από την επιβίβαση ή αποβίβαση επιβατών, τη φόρτωση ή εκφόρτωση αποσκευών, φορτίου ή/και ταχυδρομείου κατά την αερομεταφορά (για μη εμπορικούς σκοπούς)· γ) όταν εκτελεί συμφωνημένο δρομολόγιο σε καθορισμένη διαδρομή, το δικαίωμα να κάνει στάσεις στο έδαφός του με σκοπό την επιβίβαση ή αποβίβαση επιβατών, τη φόρτωση ή εκφόρτωση αποσκευών, φορτίου ή/και ταχυδρομείου κατά τη διεθνή αερομεταφορά, χωριστά ή σε συνδυασμό, και δ) τα δικαιώματα που καθορίζονται άλλως στην παρούσα συμφωνία.

2. Καμία διάταξη της παρούσας συμφωνίας δεν θεωρείται ότι απονέμει στους αερομεταφορείς: α) του Ισραήλ, το δικαίωμα να επιβιβάζουν, στο έδαφος οποιουδήποτε κράτους μέλους, επιβάτες, αποσκευές, φορτίο ή/και ταχυδρομείο έναντι αποζημίωσης με προορισμό άλλο σημείο στο έδαφος αυτού του κράτους μέλους· β) της Ευρωπαϊκής Ένωσης το δικαίωμα να παραλαμβάνουν προς μεταφορά, στο έδαφος του Ισραήλ, επιβάτες, αποσκευές, φορτίο και/ή ταχυδρομείο έναντι αντιστάθμισης και με προορισμό άλλο σημείο στο έδαφος του Ισραήλ.

Άρθρο 3

Άδεια

1. Οι αρμόδιες αρχές, μόλις λάβουν από αερομεταφορέα ενός των συμβαλλομένων μερών αίτηση άδειας εκμετάλλευσης, χορηγούν τις ενδεδειγμένες εγκρίσεις με ελάχιστη διαδικαστική καθυστέρηση, υπό την προϋπόθεση ότι: α) Για αερομεταφορέα του Ισραήλ: — ο αερομεταφορέας έχει τον κύριο τόπο της επιχειρηματικής του δραστηριότητας στο Ισραήλ και έχει λάβει άδεια εκμετάλλευσης σύμφωνα με το δίκαιο του Ισραήλ, και — τον ουσιαστικό κανονιστικό έλεγχο του αερομεταφορέα ασκεί και διατηρεί το Ισραήλ, και — ο αερομεταφορέας τελεί υπό την κυριότητα, απευθείας ή με κατά πλειοψηφία συμμετοχή, και ελέγχεται ουσιαστικά από το Ισραήλ ή/και υπηκόους του· β) για αερομεταφορέα της Ευρωπαϊκής Ένωσης: — ο αερομεταφορέας έχει τον κύριο τόπο επιχειρηματικής δραστηριότητάς του στο έδαφος κράτους μέλους της Ευρωπαϊκής Ένωσης δυνάμει των Συνθηκών ΕΕ, και είναι κάτοχος έγκυρης άδειας εκμετάλλευσης σύμφωνα με το δίκαιο της Ευρωπαϊκής Ένωσης, και — τον ουσιαστικό κανονιστικό έλεγχο του αερομεταφορέα ασκεί και διατηρεί το κράτος μέλος της Ευρωπαϊκής Ένωσης που είναι αρμόδιο για την έκδοση του πιστοποιητικού αερομεταφορέα και η αρμόδια αρχή είναι σαφώς προσδιορισμένη, και — ο αερομεταφορέας τελεί υπό την κυριότητα, είτε άμεσα είτε κατά πλειοψηφία συμμετοχής, και υπό τον ουσιαστικό έλεγχο κρατών μελών της Ευρωπαϊκής Ένωσης ή/και υπηκόων κρατών μελών της Ευρωπαϊκής Ένωσης, ή/και άλλων κρατών αναφερόμενων στο παράρτημα ΙΙΙ ή/και υπηκόων των συγκεκριμένων άλλων κρατών· γ) ο αερομεταφορέας πληροί τις προϋποθέσεις που ορίζουν οι νομοθετικές και κανονιστικές διατάξεις που εφαρμόζει η αρμόδια αρχή για την εκτέλεση διεθνών αερομεταφορών·, και δ) τηρούνται και επιβάλλονται οι διατάξεις που καθορίζονται στα άρθρα 13 και 14.

Άρθρο 3α

Αμοιβαία αναγνώριση κανονιστικών διαπιστώσεων σχετικά με την επάρκεια και την υπηκοότητα αερομεταφορέα

Μόλις λάβουν αίτηση χορήγησης αδείας από αερομεταφορέα συμβαλλομένου μέρους, οι αρμόδιες αρχές του άλλου συμβαλλομένου μέρους αναγνωρίζουν κάθε διαπίστωση επάρκειας ή/και υπηκοότητας των αρμοδίων αρχών του πρώτου συμβαλλομένου μέρους για αερομεταφορέα, ως εάν η σχετική απόφαση να είχε ληφθεί από τις δικές του αρμόδιες αρχές, και δεν ερευνούν περαιτέρω τέτοια θέματα, εξαιρουμένων όσων προβλέπονται στο στοιχείο α).

α) Εάν, μετά την παραλαβή αίτησης χορήγησης άδειας από αερομεταφορέα, ή μετά τη χορήγηση της εν λόγω αδείας, οι αρμόδιες αρχές του συμβαλλομένου μέρους που παρέλαβε την αίτηση έχουν συγκεκριμένους λόγους να αμφιβάλλουν ότι, παρά τη διαπίστωση των αρμοδίων αρχών του άλλου συμβαλλομένου μέρους, δεν πληρούνται οι προϋποθέσεις που καθορίζονται στο άρθρο 3 της παρούσας συμφωνίας για τη χορήγηση των ενδεδειγμένων αδειών λειτουργίας ή αδειών τεχνικής φύσεως, συμβουλεύονται αμέσως τις εν λόγω αρχές, αιτιολογώντας δεόντως τις αμφιβολίες τους. Στην περίπτωση αυτή, οποιοδήποτε συμβαλλόμενο μέρος μπορεί να ζητήσει διαβουλεύσεις, στις οποίες είναι δυνατόν να παρίστανται εκπρόσωποι των ενδιαφερόμενων αρμοδίων αρχών, ή/και πρόσθετες πληροφορίες σχετικές με τις συγκεκριμένες αμφιβολίες, τα αιτήματα δε αυτά πρέπει να ικανοποιούνται, το συντομότερο δυνατόν. Εάν δεν εξευρεθεί λύση του θέματος, οποιοδήποτε συμβαλλόμενο μέρος μπορεί να υποβάλει το θέμα στη μεικτή επιτροπή που συστήνεται βάσει του άρθρου 22 της παρούσας συμφωνίας και μπορεί, σύμφωνα με τις παραγράφους 7 και 9 του άρθρου 22, να λαμβάνει κατάλληλα μέτρα διασφάλισης βάσει του άρθρου 24.

β) Οι εν λόγω διαδικασίες δεν καλύπτουν την αναγνώριση διαπιστώσεων σχετιζόμενων με: i) τα πιστοποιητικά ασφάλειας πτήσεων ή τις άδειες, ii) τις ρυθμίσεις αεροπορικής ασφάλειας, ή iii) την ασφαλιστική κάλυψη.

Άρθρο 4

Απόρριψη, ανάκληση, αναστολή ή περιορισμός αδείας

1. Οι αρμόδιες αρχές οποιουδήποτε συμβαλλομένου μέρους μπορούν να απορρίπτουν, να ανακαλούν, να αναστέλλουν ή να περιορίζουν τις άδειες λειτουργίας ή να αναστέλλουν ή να περιορίζουν με άλλο τρόπο τις πτήσεις αερομεταφορέα του άλλου συμβαλλομένου μέρους, εφόσον: α) Για αερομεταφορέα του Ισραήλ: — ο αερομεταφορέας δεν έχει τον κύριο τόπο επιχειρηματικής δραστηριότητάς του στο Ισραήλ και δεν είναι κάτοχος έγκυρης άδειας εκμετάλλευσης σύμφωνα με το ισχύον δίκαιο του Ισραήλ, ή — ο ουσιαστικός κανονιστικός έλεγχος του αερομεταφορέα δεν ασκείται ούτε διατηρείται από το Ισραήλ, ή — ο αερομεταφορέας δεν τελεί υπό την κυριότητα, απευθείας ή με κατά πλειοψηφία συμμετοχή, ούτε ελέγχεται ουσιαστικά από το Ισραήλ ή/και υπηκόους του· β) για αερομεταφορέα της Ευρωπαϊκής Ένωσης: — ο αερομεταφορέας δεν έχει τον κύριο τόπο επιχειρηματικής δραστηριότητάς του στο έδαφος κράτους μέλους της Ευρωπαϊκής Ένωσης δυνάμει των Συνθηκών ΕΕ, και δεν είναι κάτοχος έγκυρης άδειας εκμετάλλευσης σύμφωνα με το δίκαιο της Ευρωπαϊκής Ένωσης, ή — ο ουσιαστικός κανονιστικός έλεγχος του αερομεταφορέα δεν ασκείται ούτε διατηρείται από το κράτος μέλος που είναι αρμόδιο για την έκδοση του πιστοποιητικού αερομεταφορέα ή η αρμόδια αρχή δεν είναι σαφώς προσδιορισμένη, ή — ο αερομεταφορέας δεν τελεί υπό την κυριότητα, είτε άμεσα είτε με κατά πλειοψηφία συμμετοχή, ούτε υπό τον ουσιαστικό έλεγχο κρατών μελών της Ευρωπαϊκής Ένωσης ή/και υπηκόων κρατών μελών της Ευρωπαϊκής Ένωσης, ή/και άλλων κρατών αναφερόμενων στο παράρτημα ΙΙΙ ή/και υπηκόων των συγκεκριμένων άλλων κρατών· γ) ο αερομεταφορέας παρέλειψε να συμμορφωθεί προς τους νόμους και τους κανονισμούς που αναφέρονται στο άρθρο 6 της παρούσας συμφωνίας· δ) δεν τηρήθηκαν ή δεν επιβλήθηκαν οι διατάξεις που καθορίζονται στα άρθρα 13 και 14, ή ε) συμβαλλόμενο μέρος έχει προβεί στη διαπίστωση σύμφωνα με το άρθρο 7 ότι δεν πληρούνται οι προϋποθέσεις για ανταγωνιστικό περιβάλλον.

2. Τα δικαιώματα που καθορίζονται στο παρόν άρθρο ασκούνται μόνον κατόπιν διαβούλευσης με τις αρμόδιες αρχές του άλλου συμβαλλομένου μέρους, εκτός εάν είναι απαραίτητη η άμεση λήψη μέτρων για να αποφευχθεί η συνέχιση της μη συμμόρφωσης προς τα στοιχεία γ) ή δ) της παραγράφου 1.

Άρθρο 5

Επενδύσεις

1. Με την επιφύλαξη των άρθρων 3 και 4 της παρούσας συμφωνίας, και κατόπιν επαλήθευσης από τη μεικτή επιτροπή σύμφωνα με το άρθρο 22 παράγραφος 10 ότι υφίστανται αμοιβαίες ρυθμίσεις, τα συμβαλλόμενα μέρη μπορούν να επιτρέπουν την κατά πλειοψηφία κυριότητα ή/και τον ουσιαστικό έλεγχο αερομεταφορέων του Ισραήλ από κράτη μέλη της Ευρωπαϊκής Ένωσης ή υπηκόων τους, ή αερομεταφορέων της Ευρωπαϊκής Ένωσης από το Ισραήλ ή υπηκόων του σύμφωνα με τους όρους της παραγράφου 2 του παρόντος άρθρου.

2. Σε συνάρτηση με την παράγραφο 1 του παρόντος άρθρου, ειδικές επενδύσεις συμφερόντων των συμβαλλομένων μερών επιτρέπονται μεμονωμένα δυνάμει προηγουμένης απόφασης της μεικτής επιτροπής σύμφωνα με το άρθρο 22 παράγραφος 2 της παρούσας συμφωνίας.

Η παρούσα απόφαση καθορίζει τους όρους που αφορούν την εκτέλεση των συμφωνημένων με βάση την παρούσα συμφωνία δρομολογίων και με την εκτέλεση των δρομολογίων μεταξύ τρίτων χωρών και των συμβαλλομένων μερών. Οι διατάξεις του άρθρου 22 παράγραφος 9 της παρούσας συμφωνίας δεν εφαρμόζονται σε αυτόν τον τύπο απόφασης.

Άρθρο 6

Συμμόρφωση προς νόμους και κανονισμούς

1. Οι αερομεταφορείς ενός συμβαλλομένου μέρους, κατά την είσοδο στο έδαφος του άλλου συμβαλλομένου μέρους, την παραμονή σε αυτό, ή την έξοδο από αυτό αεροσκάφους τους που εκτελεί διεθνή αεροπορική μεταφορά, συμμορφώνονται προς τους νόμους και τους κανονισμούς που ισχύουν στο έδαφος του άλλου συμβαλλομένου μέρους για την είσοδο ή την αναχώρηση αεροσκάφους που εκτελεί διεθνείς αεροπορικές μεταφορές, ή για την εκμετάλλευση και την πλοήγηση αεροσκαφών.

2. Κατά την είσοδο, την παραμονή ή την έξοδο από το έδαφος συμβαλλομένου μέρους, τηρούνται από επιβάτες και πληρώματα αερομεταφορέων του άλλου συμβαλλομένου μέρους, ή για λογαριασμό τους, ή, για το φορτίο αερομεταφορέων του άλλου συμβαλλομένου μέρους, οι νόμοι και οι κανονισμοί που εφαρμόζονται στο συγκεκριμένο έδαφος για την είσοδο ή την αναχώρηση από αυτό επιβατών, πληρωμάτων ή φορτίου (συμπεριλαμβανομένων των κανονισμών εισόδου, ελεύθερο επικοινωνίας, μετανάστευσης, διαβατηρίων, τελωνείων και καραντίνας ή, για το ταχυδρομείο, των ταχυδρομικών κανονισμών).

Άρθρο 7

Ανταγωνιστικό περιβάλλον

1. Τα συμβαλλόμενα μέρη βεβαιώνουν την εφαρμογή στην παρούσα συμφωνία των διατάξεων του κεφαλαίου 3 του τίτλου IV ("Ανταγωνισμός") της συμφωνίας σύνδεσης.

2. Τα συμβαλλόμενα μέρη αναγνωρίζουν ότι κοινός στόχος τους είναι η δημιουργία περιβάλλοντος θεμιτού ανταγωνισμού για την εκτέλεση αεροπορικών μεταφορών. Τα συμβαλλόμενα μέρη αναγνωρίζουν ότι οι αερομεταφορείς είναι πιθανότερο να ακολουθήσουν πρακτικές θεμιτού ανταγωνισμού εφόσον δραστηριοποιούνται σε πλήρως εμπορική βάση και δεν επιδοτούνται και εφόσον εξασφαλίζεται ουδέτερη και ισότιμη πρόσβαση στις αερολιμενικές διευκολύνσεις, υπηρεσίες και στην κατανομή χρονοθυρίδων.

3. Εάν συμβαλλόμενο μέρος διαπιστώσει ότι στο έδαφος του άλλου συμβαλλομένου μέρους υφίστανται όροι, ιδίως λόγω επιδότησης, οι οποίοι επηρεάζουν αρνητικά τον θεμιτό και ισότιμο ανταγωνισμό των αεροπορικών εταιρειών του, μπορεί να υποβάλει τις παρατηρήσεις του στο άλλο συμβαλλόμενο μέρος. Επιπλέον, μπορεί να ζητήσει συνεδρίαση της μεικτής επιτροπής, όπως προβλέπεται στο άρθρο 22 της παρούσας συμφωνίας. Οι διαβουλεύσεις αρχίζουν εντός τριάντα (30) ημερών από την παραλαβή του αιτήματος. Η μη επίτευξη ικανοποιητικής συμφωνίας εντός 30 ημερών από την έναρξη των διαβουλεύσεων συνιστά για το συμβαλλόμενο μέρος που ζήτησε τις διαβουλεύσεις λόγο για τη λήψη μέτρων με σκοπό να απορρίψει, να ανακαλέσει, να αναστείλει ή να επιβάλει κατάλληλους όρους στις άδειες εκμετάλλευσης του(των) ενδιαφερόμενου(ων) αερομεταφορέα(ων), σύμφωνα με το άρθρο 4.

4. Οι δράσεις που αναφέρονται στην παράγραφο 3 είναι κατάλληλες, αναλογικέςκαι περιορίζονται στα απολύτως αναγκαία όσον αφορά το πεδίο εφαρμογής τους και τη διάρκειά τους. Απευθύνονται αποκλειστικά στον(στους) αερομεταφορέα(είς) που επωφελείται(ούνται) από τις περιστάσεις που αναφέρονται στην παράγραφο 3 και δεν θίγουν το δικαίωμα εκατέρου των συμβαλλομένων μερών να λαμβάνει μέτρα δυνάμει του άρθρου 23.

5. Τα συμβαλλόμενα μέρη συμφωνούν ότι η συμμετοχή της ισραηλινής κυβέρνησης για την κάλυψη πρόσθετων δαπανών των ισραηλινών αεροπορικών εταιρειών για την ασφάλεια συνεπεία οδηγιών της ισραηλινής κυβέρνησης, δεν αποτελεί πρακτική αθέμιτου ανταγωνισμού και δεν θεωρείται επιχορήγηση για τον σκοπό του παρόντος άρθρου, υπό την προϋπόθεση ότι: α) η εν λόγω ενίσχυση καλύπτει αποκλειστικά το κόστος που προκύπτει αναγκαστικά για τις αεροπορικές εταιρείες του Ισραήλ όταν εφαρμόζουν επιπλέον μέτρα ασφαλείας κατ’απαίτηση των ισραηλινών αρχών, τα οποία δεν επιβάλλονται σε αερομεταφορείς της Ευρωπαϊκής Ένωσης, ή δεν προκαλούνται από αυτούς, και β) το εν λόγω κόστος ασφαλείας είναι σαφώς προσδιορισμένο και ποσοτικά εκφρασμένο από το Ισραήλ, και γ) η μεικτή επιτροπή παραλαμβάνει, μία φορά ετησίως, έκθεση στην οποία περιγράφεται το σύνολο των δαπανών ασφαλείας και το ποσοστό συμμετοχής της ισραηλινής κυβέρνησης το προηγούμενο έτος.

6. Κάθε συμβαλλόμενο μέρος μπορεί, μετά από κοινοποίηση στο άλλο συμβαλλόμενο μέρος, να απευθύνεται σε αρμόδιους κυβερνητικούς φορείς στο έδαφος του άλλου συμβαλλομένου μέρους, ακόμη και σε κρατικό, επαρχιακό ή τοπικό επίπεδο, για να συζητήσει θέματα που σχετίζονται με το παρόν άρθρο.

7. Οι διατάξεις του παρόντος άρθρου εφαρμόζονται με την επιφύλαξη των νόμων και των κανονισμών των συμβαλλομένων μερών σχετικά με τις υποχρεώσεις παροχής δημόσιας υπηρεσίας στα εδάφη των συμβαλλομένων μερών.

Άρθρο 8

Εμπορικές ευκαιρίες

Εκπρόσωποι αερομεταφορέων

1. Οι αερομεταφορείς κάθε συμβαλλομένου μέρους δικαιούνται να ιδρύουν γραφεία και εγκαταστάσεις στο έδαφος του άλλου συμβαλλομένου μέρους για την εκτέλεση αεροπορικών μεταφορών και την προώθηση και την πώληση αεροπορικών μεταφορών, καθώς και βοηθητικών και συμπληρωματικών υπηρεσιών.

2. Οι αερομεταφορείς κάθε συμβαλλομένου μέρους δικαιούνται, σύμφωνα με τις νομοθετικές και κανονιστικές διατάξεις του άλλου συμβαλλομένου μέρους που αφορούν την είσοδο, τη διαμονή και την απασχόληση, να μεταθέτουν και να διατηρούν, στο έδαφος του άλλου συμβαλλομένου μέρους, διοικητικό προσωπικό, προσωπικό πωλήσεων, τεχνικό και επιχειρησιακό προσωπικό και άλλου είδους ειδικευμένο προσωπικό, το οποίο απαιτείται για την παροχή αεροπορικών μεταφορών.

Επίγεια εξυπηρέτηση

3. α) Με την επιφύλαξη του στοιχείου β), κάθε αερομεταφορέας έχει το δικαίωμα, όσον αφορά την επίγεια εξυπηρέτηση στο έδαφος του άλλου συμβαλλομένου μέρους: i) να εκτελεί ίδια επίγεια εξυπηρέτηση («αυτοεξυπηρέτηση») ή, κατ’ επιλογή του· ii) να επιλέγει μεταξύ των ανταγωνιστριών εταιρειών που παρέχουν, εν μέρει ή εξ ολοκλήρου, επίγεια εξυπηρέτηση, εφόσον οι εν λόγω εταιρείες έχουν πρόσβαση στην αγορά σύμφωνα με τις νομοθετικές και κανονιστικές διατάξεις κάθε συμβαλλομένου μέρους και εφόσον οι εταιρείες αυτές δραστηριοποιούνται στην αγορά. β) Για τις ακόλουθες κατηγορίες επίγειας εξυπηρέτησης, ήτοι διακίνηση αποσκευών, εξυπηρέτηση στον χώρο στάθμευσης, εφοδιασμός σε καύσιμα και λιπαντικά, διακίνηση φορτίου και ταχυδρομείου, όσον αφορά την υλική διακίνηση φορτίου και ταχυδρομείου μεταξύ αεροσταθμού και αεροσκάφους, τα δικαιώματα που αναφέρονται στο στοιχείο α) σημεία i) και ii) υπόκεινται μόνον σε υλικούς ή επιχειρησιακούς περιορισμούς σύμφωνα με τους νόμους και τους κανονισμούς που εφαρμόζονται στο έδαφος του άλλου συμβαλλομένου μέρους. Εφόσον, λόγω των περιορισμών αυτών, αποκλείεται η αυτοεξυπηρέτηση και δεν υφίσταται πραγματικός ανταγωνισμός μεταξύ εταιρειών επίγειας εξυπηρέτησης, όλες οι υπηρεσίες αυτές διατίθενται ισότιμα και χωρίς διακρίσεις σε όλους τους αερομεταφορείς. Οι τιμές των υπηρεσιών αυτών δεν υπερβαίνουν το πλήρες κόστος τους, συμπεριλαμβανομένου εύλογου κέρδους, μετά την απόσβεση.

Πωλήσεις, τοπικά έξοδα και μεταφορά κεφαλαίων

4. Οποιοσδήποτε αερομεταφορέας συμβαλλομένου μέρους δύναται να προβαίνει στην πώληση αερομεταφορών στο έδαφος του άλλου συμβαλλομένου μέρους απευθείας ή/και κατά την κρίση του, μέσω των πρακτόρων του, άλλων μεσαζόντων που έχει ορίσει ο αερομεταφορέας ή του διαδικτύου ή μέσω οποιουδήποτε άλλου μέσου. Κάθε αερομεταφορέας έχει το δικαίωμα να πωλεί τέτοιου είδους μεταφορές και οποιοδήποτε πρόσωπο είναι ελεύθερο να αγοράζει τις μεταφορές αυτές στο νόμισμα του συγκεκριμένου εδάφους ή σε ελευθέρως μετατρέψιμα νομίσματα.

5. Κάθε αερομεταφορέας έχει το δικαίωμα να μετατρέπει και να εμβάζει, ανά πάσα στιγμή, με οιοδήποτε τρόπο, ελεύθερα και χωρίς περιορισμούς ή φορολόγηση, σε οποιοδήποτε ελευθέρως μετατρέψιμο νόμισμα και στη συναλλαγματική ισοτιμία που εφαρμόζεται στις τρέχουσες συναλλαγές, από το έδαφος του άλλου συμβαλλομένου μέρους στο δικό του και, εξαιρέσει της περίπτωσης που αυτό αντιβαίνει στο εν γένει ισχύον δίκαιο ή κανόνα, στη χώρα ή τις χώρες της επιλογής του, κατόπιν αιτήσεώς του, τα έσοδα που δημιουργήθηκαν επί τόπου.

6. Οι αερομεταφορείς κάθε συμβαλλομένου μέρους δύνανται να πληρώνουν τα τοπικά τους έξοδα, συμπεριλαμβανομένης της αγοράς καυσίμων, στο έδαφος του άλλου συμβαλλομένου μέρους στο τοπικό νόμισμα. Οι αερομεταφορείς κάθε συμβαλλομένου μέρους έχουν την ευχέρεια να πληρώνουν τα εν λόγω έξοδα στο έδαφος του άλλου συμβαλλομένου μέρους, σε ελευθέρως μετατρέψιμα νομίσματα σύμφωνα με την τοπική νομισματική νομοθεσία.

Ρυθμίσεις συνεργασίας

7. Κάθε αερομεταφορέας συμβαλλομένου μέρους, κατά την εκμετάλλευση ή την παροχή αερομεταφορών με βάση την παρούσα συμφωνία, δύναται να συνάπτει συμφωνίες εμπορικής συνεργασίας, όπως συμφωνίες για τη δέσμευση χώρου ή χρήσης κοινού κωδικού, με: α) οποιονδήποτε αερομεταφορέα των συμβαλλομένων μερών, και β) οποιονδήποτε αερομεταφορέα ή αερομεταφορείς τρίτης χώρας, και γ) οποιεσδήποτε εταιρείες επίγειων, χερσαίων ή θαλάσσιων μεταφορών· υπό την προϋπόθεση ότι i) ο πραγματικός αερομεταφορέας είναι κάτοχος των αντίστοιχων δικαιωμάτων κίνησης και ii) ο αερομεταφορέας εμπορίας είναι κάτοχος αντίστοιχων δικαιωμάτων διαδρομής που εμπίπτουν στις σχετικές διμερείς διατάξεις και iii) οι ρυθμίσεις πληρούν τις συνήθως εφαρμοζόμενες απαιτήσεις για την ασφάλεια πτήσεων και τον ανταγωνισμό που ισχύουν κανονικά για τέτοιες ρυθμίσεις. Σε ό,τι αφορά την πώληση επιβατικής αεροπορικής μεταφοράς η οποία περιλαμβάνει πτήση με κοινό κωδικό, ο αγοραστής του εισιτηρίου ενημερώνεται στο σημείο πώλησης, ή ούτως ή άλλως κατά τον έλεγχο εισιτηρίων, ή κατά την επιβίβασή του εφόσον δεν απαιτείται έλεγχος εισιτηρίων, ποιος πάροχος μεταφορών θα εκτελέσει κάθε τμήμα του δρομολογίου.

Επίγειες μεταφορές

8. α) Όσον αφορά τη μεταφορά επιβατών, οι πάροχοι επίγειων μεταφορών δεν υπόκεινται στις νομοθετικές και κανονιστικές ρυθμίσεις που διέπουν τις αεροπορικές μεταφορές στη βάση και μόνον ότι η συγκεκριμένη επίγεια μεταφορά εκτελείται από αερομεταφορέα υπό τη δική του επωνυμία. Οι πάροχοι επίγειων μεταφορών έχουν την ευχέρεια να αποφασίζουν σχετικά με τη σύναψη ρυθμίσεων συνεργασίας. Κατά τη λήψη απόφασης σχετικά με κάθε συγκεκριμένη συμφωνία, οι πάροχοι επίγειων μεταφορών δύνανται να εξετάζουν, μεταξύ άλλων, τα συμφέροντα των καταναλωτών και περιορισμούς τεχνικούς, οικονομικούς, χώρου και χωρητικότητας. β) Επιπλέον, και κατά παρέκκλιση κάθε άλλης διάταξης της παρούσας συμφωνίας, οι αερομεταφορείς και οι μεσάζουσες εταιρείες μεταφοράς φορτίου των συμβαλλομένων μερών δύνανται να χρησιμοποιούν, χωρίς περιορισμούς, για διεθνή αεροπορική μεταφορά, οποιαδήποτε επίγεια μεταφορά φορτίου από ή προς οποιοδήποτε σημείο στο έδαφος του Ισραήλ και της Ευρωπαϊκής Ένωσης, ή σε τρίτες χώρες, συμπεριλαμβανομένης της μεταφοράς από και προς όλους τους αερολιμένες που διαθέτουν τελωνεία, και συμπεριλαμβανομένου, κατά περίπτωση, του δικαιώματος μεταφοράς φορτίου αποθηκευμένου σε τελωνείο με βάση τις εφαρμοστέες νομοθετικές και κανονιστικές διατάξεις. Το φορτίο αυτό, είτε μεταφέρεται επιγείως είτε αεροπορικώς, εισάγεται στις τελωνειακές εγκαταστάσεις του αερολιμένα και υποβάλλεται σε τελωνειακές διατυπώσεις. Οι αερομεταφορείς δύνανται να επιλέξουν να πραγματοποιήσουν οι ίδιοι την επίγεια μεταφορά ή να την εκτελέσουν μέσω ρυθμίσεων με άλλους μεταφορείς επίγειων μεταφορών, συμπεριλαμβανομένων των επίγειων μεταφορών που εκτελούν άλλοι αερομεταφορείς και μεσάζοντες πάροχοι αεροπορικών μεταφορών φορτίου. Η συγκεκριμένη διατροπική μεταφορά φορτίου είναι δυνατόν να προσφέρεται με ενιαίο κόμιστρο που καλύπτει το συνδυασμό αεροπορικής και επίγειας μεταφοράς, με την προϋπόθεση ότι οι αποστολείς δεν παραπλανώνται ως προς τα δεδομένα της μεταφοράς.

Χρηματοδοτική μίσθωση

9. α) Οι αερομεταφορείς κάθε συμβαλλομένου μέρους δικαιούνται να παρέχουν τα συμφωνημένα δρομολόγια με τη χρήση μισθωμένου αεροσκάφους με ή χωρίς πλήρωμα οποιουδήποτε αερομεταφορέα, ακόμη και τρίτης χώρας, υπό την προϋπόθεση ότι όλοι οι μετέχοντες στις ρυθμίσεις αυτές πληρούν τους όρους που προβλέπονται με βάση τις νομοθετικές και κανονιστικές ρυθμίσεις που εφαρμόζονται κανονικά από τα συμβαλλόμενα μέρη για τέτοιες ρυθμίσεις. β) Κανένα συμβαλλόμενο μέρος δεν απαιτεί από τους αερομεταφορείς που μισθώνουν τον εξοπλισμό τους να έχουν δικαιώματα κίνησης με βάση την παρούσα συμφωνία. γ) Η μίσθωση αεροσκάφους με το πλήρωμα (πλήρης μίσθωση) από αερομεταφορέα τρίτης χώρας, άλλης από αυτές που αναφέρονται στο παράρτημα III, από αεροπορική εταιρεία του Ισραήλ ή της Ευρωπαϊκής Ένωσης, για την εκμετάλλευση των δικαιωμάτων που προβλέπονται στην παρούσα συμφωνία, παραμένει εξαιρετική ή ικανοποιεί προσωρινές ανάγκες. Η μίσθωση υπόκειται i) σε εκ των προτέρων έγκριση του εκμισθωτή αερομεταφορέα από την αρχή αδειοδότησης και ii) στην ενημέρωση της αρμόδιας αρχής του άλλου συμβαλλομένου μέρους όπου πρόκειται να χρησιμοποιηθεί το αεροσκάφος υπό πλήρη μίσθωση. Για τους σκοπούς του παρόντος εδαφίου, ως «αεροσκάφος» νοείται αεροσκάφος τρίτης χώρας, για το οποίο δεν ισχύει απαγόρευση λειτουργίας στην Ευρωπαϊκή Ένωση ή/και το Ισραήλ.

Δικαιόχρηση και χρήση σήματος

10. Οι αερομεταφορείς κάθε συμβαλλομένου μέρους δικαιούνται να συνάπτουν συμφωνίες δικαιόχρησης ή χρήσης σήματος με επιχειρήσεις, συμπεριλαμβανομένων των αεροπορικών εταιρειών, οποιουδήποτε συμβαλλομένου μέρους ή τρίτης χώρας, με την προϋπόθεση ότι οι αερομεταφορείς έχουν την ανάλογη εξουσιοδότηση και πληρούν τους όρους που προβλέπονται από τις νομοθετικές και κανονιστικές διατάξεις που εφαρμόζουν συνήθως τα συμβαλλόμενα μέρη για τέτοιες ρυθμίσεις, ιδίως εκείνες που αφορούν τη δημοσιοποίηση της ταυτότητας των αερομεταφορέων που εκτελούν το δρομολόγιο.

Κατανομή χρονοθυρίδων

11. Κάθε συμβαλλόμενο μέρος διασφαλίζει ότι οι διαδικασίες, οι κατευθυντήριες γραμμές και οι κανονισμοί διαχείρισης των χρονοθυρίδων που εφαρμόζονται στους αερολιμένες του εδάφους του εφαρμόζονται με τρόπο διαφανή, αποτελεσματικό και χωρίς διακρίσεις.

Διαβουλεύσεις στη μεικτή επιτροπή

12. Εάν συμβαλλόμενο μέρος πιστεύει ότι το άλλο συμβαλλόμενο μέρος παραβιάζει το παρόν άρθρο, δύναται να κοινοποιεί στο άλλο συμβαλλόμενο μέρος τις διαπιστώσεις του και να ζητεί διαβουλεύσεις βάσει της παραγράφου 4 του άρθρου 22.

Άρθρο 9

Δασμοί και τελωνειακές επιβαρύνσεις

1. Κατά την άφιξή του στο έδαφος συμβαλλομένου μέρους, το αεροσκάφος που χρησιμοποιείται σε διεθνείς αερομεταφορές από τις αεροπορικές εταιρείες του άλλου συμβαλλομένου μέρους, ο συνήθης εξοπλισμός του, ο εξοπλισμός εδάφους, τα καύσιμα, τα λιπαντικά, τα αναλώσιμα τεχνικά εφόδια, τα ανταλλακτικά (συμπεριλαμβανομένων των κινητήρων), οι προμήθειες του αεροσκάφους (στις οποίες συμπεριλαμβάνονται, χωρίς να περιορίζονται σε αυτές, τα τρόφιμα, τα αναψυκτικά και τα οινοπνευματώδη ποτά, ο καπνός και άλλα προϊόντα προς πώληση στους επιβάτες ή προς χρήση από αυτούς σε περιορισμένες ποσότητες κατά τη διάρκεια της πτήσης), και άλλα είδη, τα οποία διατίθενται ή χρησιμοποιούνται μόνον κατά τη λειτουργία ή την εξυπηρέτηση αεροσκάφους διεθνών αεροπορικών μεταφορών, απαλλάσσονται, στη βάση της αμοιβαιότητας, όλων των περιορισμών εισαγωγής, των φόρων περιουσίας και των έκτακτων φόρων κεφαλαίου, των δασμών, των ειδικών φόρων κατανάλωσης και παρεμφερών τελών και επιβαρύνσεων που α) επιβάλλονται από τις εθνικές ή τοπικές αρχές ή την Ευρωπαϊκή Ένωση, και β) δεν βασίζονται στο κόστος των παρεχόμενων υπηρεσιών, υπό την προϋπόθεση ότι ο εν λόγω εξοπλισμός και τα εφόδια παραμένουν εντός του αεροσκάφους.

2. Απαλλάσσονται επίσης, στη βάση της αμοιβαιότητας, των φόρων, εισφορών, δασμών, τελών και επιβαρύνσεων που αναφέρονται στην παράγραφο 1 του παρόντος άρθρου, εξαιρουμένων των επιβαρύνσεων που συνδέονται με το κόστος της παρεχόμενης υπηρεσίας: α) τα εφόδια αεροσκαφών που εισάγονται ή παρέχονται στο έδαφος συμβαλλομένου μέρους και φορτώνονται στο αεροσκάφος, σε περιορισμένες ποσότητες, προκειμένου να χρησιμοποιηθούν μετά την αναχώρηση αεροσκάφους αερομεταφορέα του άλλου συμβαλλομένου μέρους, το οποίο χρησιμοποιείται σε διεθνείς αερομεταφορές, ακόμη και όταν τα εν λόγω εφόδια πρόκειται να χρησιμοποιηθούν σε τμήμα της πτήσης άνω του εδάφους του συμβαλλομένου μέρους στο οποίο τοποθετήθηκαν εντός του αεροσκάφους· β) ο εξοπλισμός εδάφους και τα ανταλλακτικά (συμπεριλαμβανομένων των κινητήρων) που εισάγονται στο έδαφος συμβαλλομένου μέρους για την εξυπηρέτηση, τη συντήρηση ή την επισκευή αεροσκάφους αεροπορικής εταιρείας του άλλου συμβαλλομένου μέρους, το οποίο χρησιμοποιείται σε διεθνείς αερομεταφορές· γ) τα καύσιμα, τα λιπαντικά και τα αναλώσιμα τεχνικά εφόδια που εισάγονται ή παρέχονται στο έδαφος συμβαλλομένου μέρους με σκοπό να χρησιμοποιηθούν σε αεροσκάφος αεροπορικής εταιρείας του άλλου συμβαλλομένου μέρους, το οποίο χρησιμοποιείται σε διεθνείς αερομεταφορές, ακόμη και όταν οι εν λόγω προμήθειες πρόκειται να χρησιμοποιηθούν σε τμήμα της πτήσης άνω του εδάφους του συμβαλλομένου μέρους στο οποίο τοποθετήθηκαν εντός του αεροσκάφους· δ) το έντυπο υλικό που προβλέπεται από την τελωνειακή νομοθεσία κάθε συμβαλλομένου μέρους, το οποίο εισάγεται ή παρέχεται στο έδαφος συμβαλλομένου μέρους και φορτώνεται στο αεροσκάφος προκειμένου να χρησιμοποιηθεί μετά την αναχώρηση αεροσκάφους αερομεταφορέα του άλλου συμβαλλομένου μέρους, το οποίο χρησιμοποιείται σε διεθνείς αερομεταφορές, ακόμη και όταν το εν λόγω έντυπο υλικό πρόκειται να χρησιμοποιηθεί σε τμήμα της πτήσης άνω του εδάφους του συμβαλλομένου μέρους στο οποίο φορτώθηκε στο αεροσκάφος·, και ε) ο εξοπλισμός ασφάλειας πτήσης και αεροπορικής ασφάλειας που χρησιμοποιείται σε αερολιμένες ή τερματικούς σταθμούς φορτίου.

3. Καμιά διάταξη της παρούσας συμφωνίας δεν εμποδίζει συμβαλλόμενο μέρος να επιβάλλει σε ισότιμη βάση φόρους, εισφορές, δασμούς, τέλη ή επιβαρύνσεις στα καύσιμα που παρέχονται στο έδαφός του για την τροφοδοσία αεροσκάφους αερομεταφορέα που εκτελεί πτήσεις μεταξύ δύο σημείων του εδάφούς του. Οι αεροπορικές εταιρείες συμβαλλομένου μέρους, κατά την είσοδο, την παραμονή και την αναχώρησή τους από το έδαφος του άλλου συμβαλλομένου μέρους, συμμορφώνονται προς τις νομοθετικές και κανονιστικές διατάξεις του άλλου συμβαλλομένου μέρους που αφορούν την πώληση, την τροφοδοσία και τη χρήση αεροπορικών καυσίμων.

4. Ο συνήθης αερομεταφερόμενος εξοπλισμός, καθώς και το υλικό, οι προμήθειες και τα ανταλλακτικά που αναφέρονται στις παραγράφους 1 και 2 του παρόντος άρθρου που συνήθως κρατούνται εντός του αεροσκάφους υπό την εκμετάλλευση αερομεταφορέα συμβαλλομένου μέρους, δύνανται να εκφορτώνονται στο έδαφος του άλλου συμβαλλομένου μέρους μόνον κατόπιν έγκρισης των τελωνειακών αρχών αυτού του συμβαλλομένου μέρους και ενδέχεται να απαιτηθεί να τεθούν υπό την επιτήρηση ή τον έλεγχο των αρχών αυτών έως την επανεξαγωγή τους ή άλλη διάθεσή τους σύμφωνα με τους τελωνειακούς κανονισμούς.

5. Οι απαλλαγές που προβλέπονται στο παρόν άρθρο ισχύουν επίσης σε περίπτωση που οι αεροπορικές εταιρείες του ενός συμβαλλομένου μέρους έχουν συμβληθεί με άλλη αεροπορική εταιρεία, η οποία χαίρει των απαλλαγών αυτών από το άλλο συμβαλλόμενο μέρος, για τον δανεισμό ή τη μεταφορά στο έδαφος του άλλου συμβαλλομένου μέρους των ειδών που προσδιορίζονται στις παραγράφους 1 και 2.

6. Καμία διάταξη της παρούσας συμφωνίας δεν εμποδίζει οποιοδήποτε συμβαλλόμενο μέρος να επιβάλλει φόρους, εισφορές, δασμούς, τέλη ή επιβαρύνσεις στα είδη που πωλούνται στους επιβάτες όχι όμως για την κατανάλωσή τους εντός του αεροσκάφους, σε τμήμα του αεροπορικού δρομολογίου μεταξύ δύο σημείων εντός του εδάφους του στα οποία επιτρέπεται η επιβίβαση και η αποβίβαση.

7. Οι διατάξεις της παρούσας συμφωνίας δεν θίγουν το καθεστώς του φόρου προστιθέμενης αξίας (ΦΠΑ), με εξαίρεση τον εν λόγω φόρο επί των εισαγωγών. Οι διατάξεις των αντίστοιχων συμβάσεων που ισχύουν μεταξύ κράτους μέλους της Ευρωπαϊκής Ένωσης και του Ισραήλ για την αποφυγή της διπλής φορολόγησης εισοδήματος και κεφαλαίου δεν θίγονται από την παρούσα συμφωνία.

Άρθρο 10

Τέλη χρήσης αερολιμένων και αεροναυτικών υποδομών και υπηρεσιών

1. Κάθε συμβαλλόμενο μέρος διασφαλίζει ότι τα τέλη χρήσης που μπορούν να επιβάλλουν οι αρμόδιες αρχές ή φορείς στις αεροπορικές εταιρείες του άλλου συμβαλλομένου μέρους για τη χρήση υπηρεσιών αεροναυτιλίας και ελέγχου εναέριας κυκλοφορίας των αερολιμένων είναι ανάλογα του κόστους και δεν εισάγουν διακρίσεις. Σε κάθε περίπτωση, τα τέλη χρήσης αξιολογούνται για τις αεροπορικές εταιρείες του άλλου συμβαλλομένου μέρους με όρους οι οποίοι δεν είναι λιγότερο ευνοϊκοί από τους προβλεπόμενους για οποιαδήποτε άλλη αεροπορική εταιρεία.

2. Κάθε συμβαλλόμενο μέρος διασφαλίζει ότι τα τέλη χρήσης, τα οποία μπορούν να επιβάλλουν οι αρμόδιες αρχές ή φορείς επιβολής τελών στις αεροπορικές εταιρείες του άλλου συμβαλλομένου μέρους για τη χρήση αερολιμένων, την αεροπορική ασφάλεια και συναφείς εγκαταστάσεις και υπηρεσίες δεν εισάγουν αδικαιολόγητες διακρίσεις και είναι δίκαια επιμερισμένα στις διάφορες κατηγορίες χρηστών. Τα τέλη χρήσης είναι δυνατόν να αντιπροσωπεύουν, όχι όμως να υπερβαίνουν, το πλήρες κόστος που επωμίζονται οι αρμόδιες αρχές ή οι φορείς επιβολής των τελών για την παροχή κατάλληλων αερολιμενικών υποδομών και εγκαταστάσεων αεροπορικής ασφάλειας και υπηρεσιών στον εν λόγω αερολιμένα ή σύστημα αερολιμένων. Τα εν λόγω τέλη χρήσης μπορούν να περιλαμβάνουν ένα εύλογο ποσοστό απόδοσης των στοιχείων του ενεργητικού, μετά την απόσβεση. Οι εγκαταστάσεις και οι υπηρεσίες για τις οποίες επιβάλλονται τέλη χρήσης παρέχονται σε αποτελεσματική και οικονομική βάση. Σε κάθε περίπτωση, τα εν λόγω τέλη αποτιμώνται για τους αερομεταφορείς του άλλου συμβαλλομένου μέρους με όρους όχι λιγότερο ευνοϊκούς από τους προβλεπόμενους για οποιαδήποτε άλλον αερομεταφορέα κατά τον χρόνο αποτίμησης των τελών.

3. Κάθε συμβαλλόμενο μέρος ενθαρρύνει τις διαβουλεύσεις μεταξύ των αρμοδίων αρχών επιβολής τελών ή φορέων στο έδαφός του και των αερομεταφορέων ή των φορέων εκπροσώπησής τους που χρησιμοποιούν τις υπηρεσίες και εγκαταστάσεις, και ενθαρρύνει τις αρμόδιες αρχές ή φορείς επιβολής τελών να παρέχουν σε κάθε χρήστη αερολιμένα, ή στους εκπροσώπους ή ενώσεις χρηστών αερολιμένων, πληροφορίες για τα στοιχεία που χρησιμεύουν ως βάση για τον καθορισμό του συστήματος ή του ύψους όλων των τελών που εισπράττονται σε κάθε αερολιμένα από τους φορείς διαχείρισης του αερολιμένα, διότι οι εν λόγω πληροφορίες ενδέχεται να είναι αναγκαίες για την ακριβή επανεξέταση του εύλογου χαρακτήρα των τελών, σύμφωνα με τις αρχές των παραγράφων 1 και 2 του παρόντος άρθρου. Κάθε συμβαλλόμενο μέρος ενθαρρύνει τις αρμόδιες αρχές επιβολής τελών να ειδοποιούν εγκαίρως τους χρήστες για οιαδήποτε πρόταση αλλαγής των τελών χρήστη, ώστε οι εν λόγω αρχές να είναι σε θέση να εξετάζουν τις απόψεις των χρηστών πριν επέλθουν οι αλλαγές.

4. Κανένα συμβαλλόμενο μέρος δεν θεωρείται, κατά τις διαδικασίες επίλυσης διαφορών σύμφωνα με το άρθρο 23, ότι παραβιάζει διάταξη του παρόντος άρθρου, εκτός εάν α) παραλείπει να προβεί σε επανεξέταση του τέλους ή της πρακτικής που αποτελεί το αντικείμενο καταγγελίας από το άλλο συμβαλλόμενο μέρος εντός ευλόγου χρονικού διαστήματος· ή β) μετά την εν λόγω επανεξέταση, παραλείπει να προβεί σε όλες τις ενέργειες εντός της δικαιοδοσίας του για την επανόρθωση τέλους ή πρακτικής μη συμβιβάσιμης με το παρόν άρθρο.

Άρθρο 11

Καθορισμός των ναύλων

1. Τα συμβαλλόμενα μέρη επιτρέπουν τον ελεύθερο καθορισμό των ναύλων από τους αερομεταφορείς βάσει ελεύθερου και θεμιτού ανταγωνισμού.

2. Τα συμβαλλόμενα μέρη δεν απαιτούν την καταχώριση των ναύλων.

3. Οι αρμόδιες αρχές μπορούν να συζητούν, μεταξύ άλλων, θέματα ναύλων που ενδέχεται να είναι άδικα, μη εύλογα ή να εισάγουν διακρίσεις.

Άρθρο 12

Στατιστικά στοιχεία

1. Κάθε συμβαλλόμενο μέρος παρέχει στο άλλο συμβαλλόμενο μέρος τα στατιστικά στοιχεία που απαιτούνται από τις εθνικές νομοθετικές και κανονιστικές διατάξεις και, κατόπιν αιτήματος, άλλα διαθέσιμα στατιστικά στοιχεία, τα οποία είναι εύλογα δυνατόν να ζητηθούν για την επανεξέταση της εκμετάλλευσης των αεροπορικών μεταφορών με βάση την παρούσα συμφωνία.

2. Τα συμβαλλόμενα μέρη συνεργάζονται στο πλαίσιο της μεικτής επιτροπής που συστήνεται δυνάμει του άρθρου 22 προκειμένου να διευκολύνουν τις ανταλλαγές στατιστικών στοιχείων μεταξύ τους με σκοπό τον έλεγχο της ανάπτυξης των αεροπορικών μεταφορών με βάση την παρούσα συμφωνία.







ΤΙΤΛΟΣ II

ΡΥΘΜΙΣΤΙΚΗ ΣΥΝΕΡΓΑΣΙΑ

Άρθρο 13

Ασφάλεια πτήσεων

1. Με την επιφύλαξη της διακριτικής ευχέρειας των νομοθετικών αρχών των συμβαλλομένων μερών, τα συμβαλλόμενα μέρη συνεργάζονται στενά στο πεδίο της ασφάλειας πτήσεων με στόχο τη θέσπιση, όσο αυτό είναι εφικτό, εναρμονισμένων κανόνων ή αμοιβαίας αναγνώρισης των προτύπων ασφάλειας πτήσεων εκατέρου των μερών. Η μεικτή επιτροπή, με τη συνδρομή του Ευρωπαϊκού Οργανισμού Ασφαλείας της Αεροπορίας, επιβλέπει τη διεξαγωγή της εν λόγω συνεργασίας.

2. Τα συμβαλλόμενα μέρη εξασφαλίζουν ότι η οικεία νομοθεσία, κανόνες ή διαδικασίες αποφέρουν, τουλάχιστον, το επίπεδο ρυθμιστικών απαιτήσεων και προτύπων για τις αεροπορικές μεταφορές που προσδιορίζονται στο μέρος A του παραρτήματος IV, όπως αναφέρονται λεπτομερώς στο παράρτημα VI.

3. Οι αρμόδιες αρχές των συμβαλλομένων μερών αναγνωρίζουν ως έγκυρα, για την εκτέλεση των αεροπορικών μεταφορών που προβλέπονται στην παρούσα συμφωνία, τα πιστοποιητικά αξιοπλοΐας, τα πιστοποιητικά ικανότητας και τις άδειες που έχουν εκδοθεί ή επικυρωθεί από εκάτερο των συμβαλλομένων μερών και παραμένουν σε ισχύ, υπό τον όρο ότι οι προϋποθέσεις για τα εν λόγω πιστοποιητικά ή άδειες ισοδυναμούν τουλάχιστον με τα κατώτατα πρότυπα που έχουν ενδεχομένως καθιερωθεί σύμφωνα με τη Σύμβαση. Ωστόσο, οι αρμόδιες αρχές μπορούν να αρνηθούν να αναγνωρίσουν ως έγκυρα, για υπέρπτηση του εδάφούς τους, πιστοποιητικά ικανότητας και άδειες που έχουν χορηγηθεί ή επικυρωθεί για τους υπηκόους τους από αυτές τις άλλες αρχές.

4. Κάθε συμβαλλόμενο μέρος δύναται να ζητήσει διαβουλεύσεις, ανά πάσα στιγμή, για τα πρότυπα ασφάλειας που διατηρεί το άλλο συμβαλλόμενο μέρος σε πεδία σχετιζόμενα με αεροναυτικές εγκαταστάσεις, πλήρωμα πτήσης, αεροσκάφος και εκμετάλλευση αεροσκάφους. Οι εν λόγω διαβουλεύσεις πραγματοποιούνται εντός τριάντα (30) ημερών από την υποβολή του αιτήματος.

5. Εάν, μετά από τις εν λόγω διαβουλεύσεις, ένα συμβαλλόμενο μέρος διαπιστώσει ότι το άλλο συμβαλλόμενο μέρος δεν διατηρεί πραγματικά και δεν εφαρμόζει πρότυπα ασφάλειας στα πεδία που αναφέρονται στην παράγραφο 4, τα οποία να ανταποκρίνονται στα πρότυπα που είχαν καθιερωθεί τότε σύμφωνα με τη Σύμβαση, το άλλο συμβαλλόμενο μέρος ενημερώνεται για τις εν λόγω διαπιστώσεις και για τις ενέργειες που κρίνονται αναγκαίες για να συμμορφωθεί προς τα πρότυπα του ΔΟΠΑ. Το άλλο συμβαλλόμενο μέρος λαμβάνει κατάλληλα διορθωτικά μέτρα εντός συμφωνηθείσας προθεσμίας.

6. Τα συμβαλλόμενα μέρη εξασφαλίζουν ότι τα αεροσκάφη νηολογίου του ενός συμβαλλομένου μέρους, τα οποία δημιουργούν υπόνοιες ότι δεν πληρούν τα διεθνή πρότυπα ασφάλειας διεθνούς αεροπορίας σύμφωνα με τη Σύμβαση και προσγειώνονται σε αερολιμένες ανοικτούς στη διεθνή αεροπορική κυκλοφορία και ευρισκόμενους στο έδαφος του άλλου συμβαλλόμενου μέρους, υπόκεινται σε επιθεωρήσεις διαδρόμου από τις αρμόδιες αρχές του εν λόγω άλλου συμβαλλόμενου μέρους, όπως επίσης και σε επιθεωρήσεις του εσωτερικού και του εξωτερικού του αεροσκάφους, προκειμένου να ελεγχθεί η εγκυρότητα των αεροναυτιλιακών εγγράφων και των εγγράφων που αφορούν το πλήρωμά του και η εμφανής κατάσταση του αεροσκάφους και του εξοπλισμού του.

7. Οι αρμόδιες αρχές οποιουδήποτε συμβαλλόμενου μέρους λαμβάνουν όλα τα ενδεδειγμένα και άμεσα μέτρα οσάκις διαπιστώνουν ότι αεροσκάφος, εξάρτημα ή λειτουργία ενδέχεται: α) να μην πληροί τα κατώτατα πρότυπα που έχουν καθιερωθεί σύμφωνα με τη Σύμβαση, ή β) δημιουργεί σοβαρές ανησυχίες – μετά από επιθεώρηση βάσει της παραγράφου 6, σύμφωνα με το άρθρο 16 της Σύμβασης – ότι αεροσκάφος ή λειτουργία δεν πληροί τα κατώτατα πρότυπα που έχουν καθιερωθεί σύμφωνα με τη Σύμβαση, ή γ) δημιουργεί σοβαρές ανησυχίες ότι είναι ελλιπής η αποτελεσματική συντήρηση και η επιβολή των ελάχιστων προτύπων που έχουν καθιερωθεί σύμφωνα με τη Σύμβαση.

8. Όταν οι αρμόδιες αρχές ενός συμβαλλόμενου μέρους λαμβάνουν μέτρα με βάση την παράγραφο 7, ενημερώνουν εγκαίρως τις αρμόδιες αρχές του άλλου συμβαλλομένου μέρους αιτιολογώντας τις ενέργειές τους.

9. Όταν είναι ουσιαστική η ανάληψη δράσης επειγόντως για να διασφαλισθεί ασφαλής εκμετάλλευση αερομεταφορέα, κάθε συμβαλλόμενο μέρος διατηρεί το δικαίωμα να αναστείλει αμέσως ή να διαφοροποιήσει την άδεια εκμετάλλευσης αερομεταφορέα ή αερομεταφορέων του άλλου συμβαλλομένου μέρους.

10. Εφόσον τα μέτρα που ελήφθησαν κατ’εφαρμογήν της παραγράφου 7 ή 9 δεν διακόπτονται ακόμη και εάν παύσει να υφίσταται ο λόγος για τον οποίο ελήφθησαν, οποιοδήποτε από τα συμβαλλόμενα μέρη μπορεί να φέρει το θέμα στη μεικτή επιτροπή.

Άρθρο 14

Αεροπορική ασφάλεια

1. Τα συμβαλλόμενα μέρη επαναβεβαιώνουν τις αμοιβαίες υποχρεώσεις τους να μεριμνούν για την ασφάλεια της πολιτικής αεροπορίας από έκνομες ενέργειες, και ιδίως τις υποχρεώσεις τους με βάση τη Σύμβαση, τη Σύμβαση περί παραβάσεων και άλλων τινών πράξεων τελουμένων επί αεροσκαφών, η οποία υπεγράφη στο Τόκιο στις 14 Σεπτεμβρίου 1963, τη Σύμβαση δια την καταστολήν της παρανόμου υφαρπαγής αεροσκαφών, η οποία υπογράφηκε στη Χάγη στις 16 Δεκεμβρίου 1970, τη Σύμβαση για την καταστολή παρανόμων πράξεων κατά της ασφάλειας της Πολιτικής Αεροπορίας, η οποία υπογράφηκε στο Μόντρεαλ στις 23 Σεπτεμβρίου 1971 και το Πρωτόκολλο για την καταστολή παράνομων πράξεων βίας σε αερολιμένες που εξυπηρετούν τη Διεθνή Πολιτική Αεροπορία, το οποίο υπογράφηκε στο Μόντρεαλ στις 24 Φεβρουαρίου 1988, εφόσον τα συμβαλλόμενα μέρη έχουν προσχωρήσει στις συμβάσεις αυτές, όπως και σε όλες τις άλλες συμβάσεις και τα πρωτόκολλα που σχετίζονται με την ασφάλεια της πολιτικής αεροπορίας, στις οποίες συμμετέχουν τα συμβαλλόμενα μέρη.

2. Τα συμβαλλόμενα μέρη παρέχουν, κατόπιν υποβολής αιτήματος, όλη την αναγκαία αμοιβαία συνδρομή για την αποτροπή ενεργειών παράνομης κατάληψης (αεροπειρατείας) αεροσκαφών της πολιτικής αεροπορίας και άλλων παράνομων πράξεων κατά της ασφάλειας αυτών των αεροσκαφών, των επιβατών και των πληρωμάτων τους και των αερολιμένων και των αεροναυτιλιακών εγκαταστάσεων και κατά κάθε άλλης απειλής κατά της αεροπορικής ασφάλειας.

3. Τα συμβαλλόμενα μέρη, στις αμοιβαίες σχέσεις τους, ενεργούν σύμφωνα με τα πρότυπα αεροπορικής ασφάλειας και, εφόσον τις εφαρμόζουν, σύμφωνα με τις συνιστώμενες πρακτικές που έχουν καθιερωθεί από τον ΔΟΠΑ και έχουν προσαρτηθεί ως Παραρτήματα στη Σύμβαση, στον βαθμό που οι εν λόγω διατάξεις αεροπορικής ασφαλείας ισχύουν στα συμβαλλόμενα μέρη. Τα συμβαλλόμενα μέρη απαιτούν από τους φορείς εκμετάλλευσης των αεροσκαφών του νηολογίου τους, από τους φορείς εκμετάλλευσης αεροσκαφών που έχουν τον κύριο τόπο των δραστηριοτήτων τους ή τη μόνιμη έδρα τους στο έδαφός τους, καθώς και από τους φορείς εκμετάλλευσης αερολιμένων ευρισκόμενων στο έδαφός τους, να ενεργούν, τουλάχιστον, σύμφωνα με τις εν λόγω διατάξεις αεροπορικής ασφάλειας.

4. Κάθε συμβαλλόμενο μέρος διασφαλίζει τη λήψη αποτελεσματικών μέτρων εντός του εδάφούς του για την προστασία των αεροσκαφών, τον έλεγχο ασφαλείας των επιβατών και των χειραποσκευών τους, καθώς και για τον έλεγχο των πληρωμάτων και του φορτίου (συμπεριλαμβανομένων των παραδιδόμενων αποσκευών) και των αποθηκών των αεροσκαφών, πριν και κατά τη διάρκεια της επιβίβασης ή της φόρτωσης, και ότι τα εν λόγω μέτρα είναι προσαρμοσμένα ώστε να αντιμετωπίζεται η αύξηση των απειλών. Κάθε συμβαλλόμενο μέρος συμφωνεί ότι οι αερομεταφορείς του ενδέχεται να πρέπει να τηρήσουν τα αναφερόμενα στην παράγραφο 3 μέτρα αεροπορικής ασφαλείας, τα οποία απαιτεί το άλλο συμβαλλόμενο μέρος για την είσοδο, την έξοδο και την παραμονή στο έδαφός του εν λόγω άλλου συμβαλλόμενου μέρους. Όταν συμβαλλόμενο μέρος ενημερώνεται για συγκεκριμένη απειλή σε συγκεκριμένη πτήση ή συγκεκριμένη σειρά πτήσεων από ή προς το έδαφος του άλλου συμβαλλομένου μέρους, ενημερώνει το άλλο συμβαλλόμενο μέρος, και το πρώτο συμβαλλόμενο μέρος δύναται να αποφασίσει τη λήψη ειδικών μέτρων ασφαλείας ώστε να ληφθεί υπόψη η συγκεκριμένη απειλή, σύμφωνα με την παράγραφο 6.

5. Τα συμβαλλόμενα μέρη συμφωνούν να εργάζονται για την επίτευξη αμοιβαίας αναγνώρισης των οικείων μέτρων αεροπορικής ασφάλειας. Προς τον σκοπό αυτό, προβαίνουν σε διοικητικές ρυθμίσεις που επιτρέπουν διαβουλεύσεις στο πλαίσιο της μεικτής επιτροπής σχετικά με τα υφιστάμενα ή προγραμματιζόμενα μέτρα αεροπορικής ασφάλειας, καθώς και για τη συνεργασία και την αμοιβαία πληροφόρηση σχετικά με τα μέτρα ελέγχου της ποιότητας που εφαρμόζονται από τα συμβαλλόμενα μέρη. 'Ενα συμβαλλόμενο μέρος δύναται να ζητήσει επίσης από το άλλο συμβαλλόμενο μέρος να αξιολογήσει εάν ορισμένα μέτρα αεροπορικής ασφάλειας του εν λόγω άλλου συμβαλλομένου μέρους πληρούν τις απαιτήσεις του συμβαλλομένου μέρους που ζήτησε την αξιολόγηση. Το συμβαλλόμενο μέρος που ζήτησε την αξιολόγηση, αφού λάβει υπόψη τα αποτελέσματα της αξιολόγησης, μπορεί να αποφασίσει ότι εφαρμόζονται ισοδύναμα μέτρα ασφάλειας στο έδαφος του άλλου συμβαλλόμενου μέρους, ώστε να είναι δυνατόν να εξαιρείται η μετεπιβίβαση επιβατών, η μεταφόρτωση αποσκευών ή/και φορτίου από επαναληπτικό έλεγχο ασφαλείας στο έδαφος του συμβαλλόμενου μέρους που ζήτησε την αξιολόγηση. Η απόφαση αυτή ανακοινώνεται στο άλλο συμβαλλόμενο μέρος.

6. Κάθε συμβαλλόμενο μέρος ανταποκρίνεται θετικά σε οποιοδήποτε αίτημα του άλλου συμβαλλομένου μέρους για τη λήψη εύλογων ειδικών μέτρων αεροπορικής ασφάλειας για την αντιμετώπιση συγκεκριμένης απειλής. Εξαιρέσει της περίπτωσης έκτακτης ανάγκης, κάθε συμβαλλόμενο μέρος ενημερώνει εκ των προτέρων το άλλο συμβαλλόμενο μέρος για κάθε ειδικό μέτρο αεροπορικής ασφάλειας που προτίθεται να λάβει, το οποίο ενδέχεται να έχει σημαντικές οικονομικές ή επιχειρησιακές επιπτώσεις στα αεροπορικά δρομολόγια που προβλέπονται με βάση την παρούσα συμφωνία. Οποιοδήποτε συμβαλλόμενο μέρος μπορεί να ζητήσει συνεδρίαση της μεικτής επιτροπής, προκειμένου να συζητηθούν τα εν λόγω μέτρα αεροπορικής ασφάλειας, όπως προβλέπεται στο άρθρο 22 της παρούσας συμφωνίας.

7. Σε περίπτωση συμβάντος ή απειλής συμβάντος παράνομης κατάληψης αεροσκάφους της πολιτικής αεροπορίας ή άλλων παράνομων πράξεων κατά της ασφάλειας αεροσκάφους, των επιβατών και του πληρώματός του, αερολιμένων ή αεροναυτιλιακών διευκολύνσεων, τα συμβαλλόμενα μέρη αλληλοβοηθούνται διευκολύνοντας τις συνεννοήσεις και τη λήψη άλλων κατάλληλων μέτρων με σκοπό να τερματισθεί γρήγορα και με ασφάλεια το συμβάν ή η σχετική απειλή.

8. Κάθε συμβαλλόμενο μέρος λαμβάνει όλα τα μέτρα που κρίνει εφικτά για να διασφαλίσει ότι αεροσκάφος ευρισκόμενο επί του εδάφους του, το οποίο έχει υποστεί παράνομη κατάληψη ή άλλη έκνομη ενέργεια, κρατείται στο έδαφος, εκτός εάν η αναχώρησή του επιβάλλεται από το υπέρτατο καθήκον προστασίας της ανθρώπινης ζωής. Όποτε είναι εφικτό, τα εν λόγω μέτρα λαμβάνονται κατόπιν αμοιβαίων διαβουλεύσεων.

9. Όταν συμβαλλόμενο μέρος έχει βάσιμους λόγους να πιστεύει ότι το άλλο συμβαλλόμενο μέρος αποκλίνει από τις διατάξεις του παρόντος άρθρου για την αεροπορική ασφάλεια, μπορεί να ζητήσει άμεσες διαβουλεύσεις με το άλλο συμβαλλόμενο μέρος.

10. Με την επιφύλαξη του άρθρου 4, η μη επίτευξη ικανοποιητικής συμφωνίας εντός δέκα πέντε (15) ημερών από την ημερομηνία υποβολής τέτοιου αιτήματος, συνιστά λόγο για παρακράτηση, ανάκληση, περιορισμό ή επιβολή όρων στην άδεια εκμετάλλευσης ενός ή περισσοτέρων αερομεταφορέων του εν λόγω άλλου συμβαλλομένου μέρους.

11. Σε περιπτώσεις άμεσης και έκτακτης απειλής, ένα συμβαλλόμενο μέρος δύναται να λαμβάνει τα κατάλληλα προσωρινά μέτρα πριν από την εκπνοή της προθεσμίας των δέκα πέντε (15) ημερών.

12. Με την επιφύλαξη της ανάγκης άμεσης ανάληψης δράσης για την προστασία της αεροπορικής ασφάλειας, τα συμβαλλόμενα μέρη βεβαιώνουν ότι, κατά την εξέταση μέτρων αεροπορικής ασφάλειας, κάθε συμβαλλόμενο μέρος αξιολογεί τις πιθανές δυσμενείς οικονομικές και επιχειρησιακές επιπτώσεις στην εκμετάλλευση των αεροπορικών μεταφορών στο πλαίσιο της παρούσας συμφωνίας και λαμβάνει υπόψη του τους εν λόγω παράγοντες, εκτός εάν περιορίζεται από το νόμο, όταν καθορίζει τα μέτρα που είναι αναγκαία και κατάλληλα για την αντιμετώπιση αυτών των θεμάτων αεροπορικής ασφάλειας.

13. Τυχόν δράση, η οποία έχει αναληφθεί σύμφωνα με την παράγραφο 10 ή 11, διακόπτονται μόλις το άλλο συμβαλλόμενο μέρος συμμορφωθεί προς τις διατάξεις του παρόντος άρθρου.

14. Παρά το παρόν άρθρο, τα συμβαλλόμενα μέρη συμφωνούν ότι κανένα συμβαλλόμενο μέρος δεν υποχρεούται να αποκαλύπτει πληροφορίες, οι οποίες ενδέχεται να ζημιώσουν την εθνική ασφάλεια οιουδήποτε συμβαλλομένου μέρους.

Άρθρο 15

Διαχείριση της εναέριας κυκλοφορίας

1. Τα συμβαλλόμενα μέρη συμφωνούν να συνεργάζονται στενά στο πεδίο της διαχείρισης της εναέριας κυκλοφορίας, προκειμένου να επεκταθεί ο Ενιαίος Ευρωπαϊκός Ουρανός στο Ισραήλ, ώστε να βελτιωθούν τα ισχύοντα πρότυπα ασφαλείας και η εν γένει αποτελεσματικότητα της γενικής εναέριας κυκλοφορίας, με σκοπό τη βέλτιστη χρήση της χωρητικότητας και την ελαχιστοποίηση των καθυστερήσεων. Προς τον σκοπό αυτό, το Ισραήλ συμμετέχει στην επιτροπή ενιαίου ευρωπαϊκού ουρανού με την ιδιότητα του παρατηρητή. Η μεικτή επιτροπή παρακολουθεί την εξέλιξη της συνεργασίας.

2. Προκειμένου να διευκολυνθεί η εφαρμογή της νομοθεσίας για τον Ενιαίο Ευρωπαϊκό Ουρανό στα εδάφή τους: α) το Ισραήλ λαμβάνει τα αναγκαία μέτρα για να προσαρμόσει τις οικείες θεσμικές δομές διαχείρισης της εναέριας κυκλοφορίας στον Ενιαίο Ευρωπαϊκό Ουρανό, ιδίως με τη σύσταση αρμόδιου εθνικού εποπτικού φορέα πάροχοή παρόχους υπηρεσιών αεροναυτιλίας, και β) η Ευρωπαϊκή Ένωση συνδέει το Ισραήλ με σχετικές επιχειρησιακές πρωτοβουλίες στο πεδίο των υπηρεσιών αεροναυτιλίας, εναερίου χώρου και διαλειτουργικότητας που απορρέουν από τον Ενιαίο Ευρωπαϊκό Ουρανό, ιδίως με κατάλληλο συντονισμό για το σύστημα SESAR.

3. α) Τα συμβαλλόμενα μέρη εξασφαλίζουν ότι η οικεία νομοθεσία, κανόνες ή διαδικασίες αποφέρουν, τουλάχιστον, το επίπεδο ρυθμιστικών απαιτήσεων και προτύπων για τις αεροπορικές μεταφορές που προσδιορίζονται στο τμήμα A του μέρους Β του παραρτήματος IV, όπως αναφέρονται λεπτομερώς στο παράρτημα VI. β) Τα συμβαλλόμενα μέρη προσπαθούν να ενεργούν σύμφωνα με τις κανονιστικές απαιτήσεις και τα πρότυπα της Ευρωπαϊκής Ένωσης που αφορούν τις αεροπορικές μεταφορές που προσδιορίζονται στο τμήμα Β του μέρους Β του παραρτήματος IV, όπως αναφέρονται λεπτομερώς στο παράρτημα VI.

Άρθρο 16

Περιβάλλον

1. Τα συμβαλλόμενα μέρη αναγνωρίζουν τη σημασία της προστασίας του περιβάλλοντος στη χάραξη και την εφαρμογή της πολιτικής διεθνών αερομεταφορών.

2. Τα συμβαλλόμενα μέρη αναγνωρίζουν ότι χρειάζεται αποτελεσματική παγκόσμια, περιφερειακή, εθνική ή/και τοπική δράση για να ελαχιστοποιηθούν οι επιπτώσεις της πολιτικής αεροπορίας στο περιβάλλον.

3. Τα συμβαλλόμενα μέρη αναγνωρίζουν ότι είναι σημαντικό να συνεργάζονται και, στο πλαίσιο πολυμερών συζητήσεων, να εξετάζουν και να ελαχιστοποιούν τις συνέπειες των αεροπορικών μεταφορών στο περιβάλλον και στην οικονομία, και να διασφαλίζουν ότι κάθε μέτρο μετριασμού των περιβαλλοντικών επιπτώσεων είναι πλήρως συμβατό με τους στόχους της παρούσας συμφωνίας.

4. Καμία διάταξη της παρούσας συμφωνίας δεν μπορεί να θεωρηθεί ότι περιορίζει τη δυνατότητα των αρμοδίων αρχών συμβαλλομένου μέρους να λαμβάνουν όλα τα κατάλληλα μέτρα για να αποτρέψουν ή να αντιμετωπίσουν τις περιβαλλοντικές επιπτώσεις των διεθνών αεροπορικών μεταφορών, υπό τον όρο ότι τα εν λόγω μέτρα εφαρμόζονται χωρίς διακρίσεις ως προς την εθνικότητα.

5. Τα συμβαλλόμενα μέρη εξασφαλίζουν ότι η οικεία νομοθεσία, κανόνες ή διαδικασίες αποφέρουν, τουλάχιστον, το επίπεδο ρυθμιστικών απαιτήσεων και προτύπων για τις αεροπορικές μεταφορές που προσδιορίζονται στο μέρος Γ του παραρτήματος IV, όπως αναφέρονται λεπτομερώς στο παράρτημα VI.

Άρθρο 17

Ευθύνη αερομεταφορέα

1. Τα συμβαλλόμενα μέρη επαναβεβαιώνουν τις υποχρεώσεις τους με βάση τη σύμβαση για την Ενοποίηση Ορισμένων Κανόνων στις Διεθνείς Αεροπορικές Μεταφορές, η οποία έγινε στο Μόντρεαλ στις 28 Μαΐου 1999 (η Σύμβαση του Μόντρεαλ).

2. Τα συμβαλλόμενα μέρη εξασφαλίζουν ότι η οικεία νομοθεσία, κανόνες ή διαδικασίεςπροσφέρουν, τουλάχιστον, το επίπεδο ρυθμιστικών απαιτήσεων και προτύπων για τις αεροπορικές μεταφορές που προσδιορίζονται στο μέρος Δ του παραρτήματος IV, όπως αναφέρονται λεπτομερώς στο παράρτημα VI.

Άρθρο 18

Δικαιώματα καταναλωτών και προστασία προσωπικών δεδομένων

Τα συμβαλλόμενα μέρη εξασφαλίζουν ότι η οικεία νομοθεσία, κανόνες ή διαδικασίεςπροσφέρουν, τουλάχιστον, το επίπεδο ρυθμιστικών απαιτήσεων και προτύπων για τις αεροπορικές μεταφορές που προσδιορίζονται στο μέρος Ε του παραρτήματος IV, όπως αναφέρονται λεπτομερώς στο παράρτημα VI.

Άρθρο 19

Ηλεκτρονικά συστήματα κράτησης θέσεων

Τα συμβαλλόμενα μέρη εφαρμόζουν το οικείο δίκαιο και κανονισμούς, συμπεριλαμβανομένων των κανόνων ανταγωνισμού, στις εργασίες των ηλεκτρονικών συστημάτων κράτησης θέσεων σε θεμιτή και ισότιμη βάση. Τα ηλεκτρονικά συστήματα κράτησης θέσεων, οι αερομεταφορείς και τα γραφεία ταξιδίων συμβαλλομένου μέρους χαίρουν της ίδιας μεταχείρισης με τα ηλεκτρονικά συστήματα κράτησης θέσεων, τους αερομεταφορείς και τα γραφεία ταξιδίων που λειτουργούν στο έδαφος του άλλου συμβαλλομένου μέρους.

Άρθρο 20

Κοινωνικές πτυχές

Τα συμβαλλόμενα μέρη εξασφαλίζουν ότι η οικεία νομοθεσία, κανόνες ή διαδικασίες τους προσφέρουν, τουλάχιστον, το επίπεδο ρυθμιστικών απαιτήσεων και προτύπων για τις αεροπορικές μεταφορές που προσδιορίζονται στο μέρος ΣΤ του παραρτήματος IV, όπως αναφέρονται λεπτομερώς στο παράρτημα VI.







ΤΙΤΛΟΣ III

ΘΕΣΜΙΚΕΣ ΔΙΑΤΑΞΕΙΣ

Άρθρο 21

Ερμηνεία και επιβολή της εφαρμογής

1. Τα συμβαλλόμενα μέρη λαμβάνουν κάθε γενικό ή ειδικό μέτρο κατάλληλο για να εξασφαλίσουν την εκπλήρωση των υποχρεώσεων που απορρέουν από την παρούσα συμφωνία και απέχουν από τη λήψη κάθε μέτρου ικανού να θέσει σε κίνδυνο την επίτευξη των στόχων της παρούσας συμφωνίας.

2. Κάθε συμβαλλόμενο μέρος είναι υπεύθυνο στο έδαφός του για την ορθή εφαρμογή της παρούσας συμφωνίας, και, ιδίως, των κανονιστικών απαιτήσεων και των προτύπων αεροπορικών μεταφορών που αναφέρονται στο παράρτημα IV, όπως αναφέρονται λεπτομερώς στο παράρτημα VΙ.

3. Κάθε συμβαλλόμενο μέρος παρέχει στο άλλο συμβαλλόμενο μέρος όλες τις πληροφορίες και τη συνδρομή που απαιτούνται βάσει του ισχύοντος δικαίου του αντίστοιχου συμβαλλομένου μέρους, σε περίπτωση ανακρίσεων που διεξάγει το συγκεκριμένο άλλο συμβαλλόμενο μέρος για πιθανές παραβιάσεις σύμφωνα με τη συναφή δικαιοδοσία του, όπως προβλέπεται στην παρούσα συμφωνία.

4. Οσάκις τα συμβαλλόμενα μέρη ενεργούν με βάση τις εξουσίες που τους παρέχει η παρούσα συμφωνία σε θέματα που ενδιαφέρουν το άλλο συμβαλλόμενο μέρος και αφορούν τις αρχές ή τις επιχειρήσεις του άλλου συμβαλλόμενου μέρους, οι αρμόδιες αρχές του άλλου συμβαλλόμενου μέρους ενημερώνονται πλήρως και τους δίδεται η δυνατότητα να υποβάλλουν τις παρατηρήσεις τους πριν να ληφθεί οριστική απόφαση.

Άρθρο 22

Μεικτή επιτροπή

1. Συστήνεται επιτροπή απαρτιζόμενη από αντιπροσώπους των συμβαλλομένων μερών (εφεξής «η μεικτή επιτροπή»), η οποία είναι αρμόδια για τη διαχείριση της παρούσας συμφωνίας και εξασφαλίζει την ορθή εφαρμογή της. Προς τον σκοπό αυτό, προβαίνει σε συστάσεις και λαμβάνει αποφάσεις στις περιπτώσεις που προβλέπονται στην παρούσα συμφωνία.

2. Οι αποφάσεις της μεικτής επιτροπής λαμβάνονται συναινετικά και είναι δεσμευτικές για τα συμβαλλόμενα μέρη. Οι αποφάσεις της μεικτής επιτροπής τίθενται σε ισχύ από τα συμβαλλόμενα μέρη σύμφωνα με τους κανόνες τους.

3. Η μεικτή επιτροπή θεσπίζει τον εσωτερικό της κανονισμό.

4. Η μεικτή επιτροπή συνεδριάζει αναλόγως των αναγκών και τουλάχιστον μία φορά ανά έτος. Κάθε συμβαλλόμενο μέρος μπορεί να ζητήσει τη σύγκληση συνεδρίασης.

5. Συμβαλλόμενο μέρος δύναται επίσης να ζητήσει τη σύγκληση της μεικτής επιτροπής, προκειμένου να επιδιωχθεί η επίλυση θεμάτων σχετικών με την ερμηνεία ή την εφαρμογή της παρούσας συμφωνίας. Η συνεδρίαση αυτή αρχίζει το συντομότερο δυνατόν, όχι όμως αργότερα από δύο μήνες από την ημερομηνία παραλαβής του αιτήματος, εκτός εάν συμφωνηθεί άλλως από τα συμβαλλόμενα μέρη.

6. Για την ορθή εφαρμογή της παρούσας συμφωνίας, τα συμβαλλόμενα μέρη ανταλλάσσουν πληροφορίες και, εφόσον ζητηθεί από συμβαλλόμενο μέρος, διαβουλεύονται στο πλαίσιο της μεικτής επιτροπής.

7. Εάν, κατά την άποψη συμβαλλομένου μέρους, απόφαση της μεικτής επιτροπής δεν εφαρμόζεται ορθά από το άλλο συμβαλλόμενο μέρος, το πρώτο συμβαλλόμενο μέρος μπορεί να ζητήσει τη συζήτηση του θέματος από τη μεικτή επιτροπή. Εάν η μεικτή επιτροπή δεν μπορέσει να επιλύσει το θέμα εντός δύο μηνών από την παραπομπή του, το συμβαλλόμενο μέρος που υπέβαλε το θέμα μπορεί να λάβει μέτρα διασφάλισης βάσει του άρθρου 24.

8. Οι αποφάσεις της μεικτής επιτροπής αναφέρουν την ημερομηνία εφαρμογής τους στα συμβαλλόμενα μέρη, όπως και κάθε άλλη πληροφορία που ενδέχεται να ενδιαφέρει οικονομικούς παράγοντες.

9. Με την επιφύλαξη της παραγράφου 2, εάν η μεικτή επιτροπή δεν λάβει απόφαση εντός έξι μηνών από την ημερομηνία υποβολής θέματος, τα συμβαλλόμενα μέρη μπορούν να λαμβάνουν κατάλληλα μέτρα διασφάλισης προσωρινού χαρακτήρα βάσει του άρθρου 24.

10. Η μεικτή επιτροπή εξετάζει θέματα διμερών επενδύσεων πλειοψηφικής συμμετοχής ή αλλαγής στον ουσιαστικό έλεγχο αεροπορικών εταιρειών των συμβαλλομένων μερών.

11. Η μεικτή επιτροπή αναπτύσσει επίσης συνεργασία με: α) την εκτέλεση των ειδικών της καθηκόντων όσον αφορά τη διεξαγωγή ρυθμιστικής συνεργασίας, όπως ορίζεται στον τίτλο II της παρούσας συμφωνίας· β) την προώθηση της ανταλλαγής απόψεων σε επίπεδο εμπειρογνωμόνων σε θέματα νέων νομοθετικών ή ρυθμιστικών πρωτοβουλιών και εξελίξεων, καθώς και σε θέματα αεροπορικής ασφάλειας, ασφάλειας πτήσεων, περιβάλλοντος, αεροπορικών υποδομών (και χρονοθυρίδων), ανταγωνιστικού περιβάλλοντος και προστασίας των καταναλωτών· γ) την τακτική εξέταση των κοινωνικών επιπτώσεων που επιφέρει η εφαρμογή της συμφωνίας, ιδίως στον τομέα της απασχόλησης, και με κατάλληλες απαντήσεις στις ανησυχίες που κρίνονται δικαιολογημένες· δ) τη συμφωνία, σε συναινετική βάση, για προτάσεις, προσεγγίσεις ή έγγραφα διαδικαστικού χαρακτήρα που συνδέονται άμεσα με τη λειτουργία της παρούσας συμφωνίας· ε) τη διερεύνηση των πιθανών πεδίων περαιτέρω ανάπτυξης της παρούσας συμφωνίας, συμπεριλαμβανομένης της διατύπωσης συστάσεων για την τροποποίηση της παρούσας συμφωνίας, και στ) την εξέταση της εφαρμογής του τμήματος A.1 του παραρτήματος IV (κατάλογος αερομεταφορέων υποκείμενων σε απαγόρευση λειτουργίας).

12. Τα συμβαλλόμενα μέρη συμφωνούν στον στόχο να μεγιστοποιήσουν τα οφέλη για τους καταναλωτές, τις αεροπορικές εταιρείες, τους εργαζόμενους και τις κοινωνίες αμφοτέρων των πλευρών με την επέκταση της παρούσας συμφωνίας σε τρίτες χώρες. Προς τον σκοπό αυτό, η μεικτή επιτροπή εργάζεται για να εκπονήσει πρόταση σχετικά με τις προϋποθέσεις και τις διαδικασίες, καθώς και τις τυχόν αναγκαίες τροποποιήσεις της παρούσας συμφωνίας που απαιτούνται για την προσχώρηση τρίτων χωρών στην παρούσα συμφωνία.

Άρθρο 23

Επίλυση διαφορών και διαιτησία

1. Οποιοδήποτε συμβαλλόμενο μέρος μπορεί να ζητήσει, μέσω της διπλωματικής οδού, από το Συμβούλιο Σύνδεσης που έχει συσταθεί με βάση τη συμφωνία σύνδεσης να εξετάσει κάθε διαφορά σχετιζόμενη με την εφαρμογή ή την ερμηνεία της παρούσας συμφωνίας, η οποία δεν επιλύθηκε σύμφωνα με το άρθρο 22. Για τους σκοπούς του παρόντος άρθρου, το Συμβούλιο Σύνδεσης που έχει συσταθεί με βάση τη συμφωνία σύνδεσης ενεργεί ως μεικτή επιτροπή.

2. Το Συμβούλιο Σύνδεσης μπορεί να επιλύσει τη διαφορά λαμβάνοντας απόφαση.

3. Τα συμβαλλόμενα μέρη λαμβάνουν όλα τα αναγκαία μέτρα για την εκτέλεση της απόφασης που αναφέρεται στην παράγραφο 2.

4. Εάν τα συμβαλλόμενα μέρη δεν μπορέσουν να επιλύσουν τη διαφορά σύμφωνα με την παράγραφο 2, η διαφορά υποβάλλεται, κατόπιν αιτήματος ενός των συμβαλλομένων μερών, σε ειδική επιτροπή διαιτησίας απαρτιζόμενη από τρεις διαιτητές σύμφωνα με τη διαδικασία που καθορίζεται κατωτέρω: α) κάθε συμβαλλόμενο μέρος ορίζει ένα διαιτητή εντός εξήντα (60) ημερών από την ημερομηνία παραλαβής της κοινοποίησης του αιτήματος διαιτησίας από το διαιτητικό δικαστήριο που έχει απευθύνει το άλλο συμβαλλόμενο μέρος μέσω της διπλωματικής οδού· ο τρίτος διαιτητής ορίζεται από τα συμβαλλόμενα μέρη εντός πρόσθετων εξήντα (60) ημερών. Εάν ένα από τα συμβαλλόμενα μέρη δεν ορίσει διαιτητή εντός της προκαθορισμένης προθεσμίας, ή εάν ο τρίτος διαιτητής δεν ορισθεί εντός της συμφωνηθείσας προθεσμίας, κάθε συμβαλλόμενο μέρος μπορεί να ζητήσει από τον Πρόεδρο του Συμβουλίου του ΔΟΠΑ να ορίσει διαιτητή ή διαιτητές, αναλόγως· β) ο τρίτος διαιτητής που ορίζεται βάσει του στοιχείου α) πρέπει να είναι υπήκοος τρίτης χώρας, η οποία, κατά τον διορισμό του, έχει διπλωματικές σχέσεις με καθένα από τα συμβαλλόμενα μέρη, και ενεργεί ως Πρόεδρος του διαιτητικού δικαστηρίου · γ) το διαιτητικό δικαστήριο συμφωνεί επί του εσωτερικού του κανονισμό·, και δ) με την επιφύλαξη της οριστικής απόφασης του διαιτητικούδικαστηρίου, οι δαπάνες της διαιτησίας κατανέμονται ισομερώς στα συμβαλλόμενα μέρη.

5. Κατόπιν αιτήματος συμβαλλομένου μέρους, το διαιτητικό δικαστήριο μπορεί να ζητήσει από το άλλο συμβαλλόμενο μέρος να εφαρμόσει προσωρινά ασφαλιστικά μέτρα ενόσω εκκρεμεί η οριστική απόφαση του διαιτητικού δικαστηρίου.

6. Το διαιτητικό δικαστήριο επιδιώκει τη λήψη κάθε προσωρινής ή οριστικής απόφασης συναινετικά. Εφόσον δεν είναι δυνατόν να επιτευχθεί συναινετική απόφαση, το διαιτητικό δικαστήριο λαμβάνει απόφαση με ψηφοφορία κατά πλειοψηφία.

7. Εάν ένα από τα συμβαλλόμενα μέρη δεν ενεργεί σύμφωνα με απόφαση του διαιτητικού δικαστηρίου που έχει ληφθεί κατά τους όρους του παρόντος άρθρου εντός τριάντα (30) ημερών από την κοινοποίηση της προαναφερθείσας απόφασης, το άλλο συμβαλλόμενο μέρος δύναται, επί όσο χρόνο διαρκεί η μη συμμόρφωση, να περιορίζει, να αναστέλλει ή να ανακαλεί τα δικαιώματα ή τα προνόμια που έχει χορηγήσει με βάση τους όρους της παρούσας συμφωνίας στο συμβαλλόμενο μέρος πουσφάλλει.

Άρθρο 24

Μέτρα διασφάλισης

1. Τα συμβαλλόμενα μέρη λαμβάνουν κάθε γενικό ή ειδικό μέτρο που απαιτείται για την εκπλήρωση των υποχρεώσεών τους βάσει της παρούσας συμφωνίας. Μεριμνούν για την επίτευξη των στόχων που τίθενται στην παρούσα συμφωνία.

2. Εάν συμβαλλόμενο μέρος θεωρήσει ότι το άλλο συμβαλλόμενο μέρος παρέλειψε να εκπληρώσει υποχρέωση βάσει της παρούσας συμφωνίας, μπορεί να λαμβάνει κατάλληλα μέτρα. Τα μέτρα διασφάλισης περιορίζονται ως προς την έκταση και τη διάρκειά τους στα απολύτως αναγκαία, ώστε να επανορθωθεί η κατάσταση ή να διατηρηθεί η ισορροπία της παρούσας συμφωνίας. Δίνεται προτεραιότητα σε μέτρα που θίγουν λιγότερο τη λειτουργία της παρούσας συμφωνίας.

3. 'Ένα συμβαλλόμενο μέρος το οποίο προτίθεται να λάβει μέτρα διασφάλισης, απευθύνει κοινοποίηση στο άλλο συμβαλλόμενο μέρος μέσω της μεικτής επιτροπής και παρέχει όλες τις σχετικές πληροφορίες.

4. Τα συμβαλλόμενα μέρη έρχονται άμεσα σε διαβουλεύσεις στο πλαίσιο της μεικτής επιτροπής προκειμένου να εξευρεθεί κοινώς αποδεκτή λύση.

5. Με την επιφύλαξη του άρθρου 3, παράγραφος 1, στοιχείο δ), του άρθρου 4, παράγραφος 1, στοιχείο δ) και των άρθρων 13 και 14, το ενδιαφερόμενο συμβαλλόμενο μέρος δεν μπορεί να λαμβάνει μέτρα διασφάλισης πριν από την παρέλευση ενός μηνός από την ημερομηνία κοινοποίησης βάσει της παραγράφου 3, εκτός εάν η διαδικασία διαβούλευσης βάσει της παραγράφου 4 ολοκληρωθεί πριν από την εκπνοή της προαναφερθείσας προθεσμίας.

6. Το ενδιαφερόμενο συμβαλλόμενο μέρος κοινοποιεί αμέσως στη μεικτή επιτροπή τα μέτρα που έλαβε και παρέχει όλες τις σχετικές πληροφορίες.

7. Κάθε μέτρο που λαμβάνεται με βάση τους όρους του παρόντος άρθρου αναστέλλεται μόλις το συμβαλλόμενο μέρος που σφάλλει συμμορφωθεί προς τις διατάξεις της παρούσας συμφωνίας.

Άρθρο 25

Γεωγραφική επέκταση της συμφωνίας

Τα συμβαλλόμενα μέρη δεσμεύονται να διεξάγουν συνεχή διάλογο για να εξασφαλίσουν τη συνοχή της παρούσας συμφωνίας με τη διαδικασία της Βαρκελώνης και έχουν ως απώτερο στόχο τη δημιουργία κοινού ευρωμεσογειακού αεροπορικού χώρου. Κατά συνέπεια, συζητείται στο πλαίσιο της μεικτής επιτροπής η δυνατότητα αμοιβαίας συμφωνίας για τις τροπολογίες που πρέπει να ληφθούν υπόψη σε παρεμφερείς ευρωμεσογειακές συμφωνίες αεροπορικών μεταφορών σύμφωνα με το άρθρο 22 παράγραφος 11.

Άρθρο 26

Σχέση με άλλες συμφωνίες

1. Οι διατάξεις της παρούσας συμφωνίας αντικαθιστούν τις σχετικές διατάξεις διμερών συμφωνιών και ρυθμίσεων μεταξύ του Ισραήλ και των κρατών μελών. Ωστόσο, κατά παρέκκλιση οιουδήποτε όρου της παρούσας συμφωνίας, υπάρχοντα δικαιώματα κίνησης, ρυθμίσεις αεροπορικής ασφάλειας που προκύπτουν από αυτές τις διμερείς συμφωνίες ή άλλες ρυθμίσεις που δεν καλύπτονται από την παρούσα συμφωνία, ή είναι ευνοϊκότερες, δύνανται να συνεχίσουν να ασκούνται. Όσον αφορά τους αερομεταφορείς, τα εν λόγω δικαιώματα και ρυθμίσεις δύνανται να συνεχίσουν να ασκούνται από: α) αερομεταφορείς της Ευρωπαϊκής Ένωσης, υπό την προϋπόθεση ότι δεν διαπράττονται διακρίσεις στην εκτέλεση αυτών των υπαρχόντων δικαιωμάτων κίνησης ή άλλων ρυθμίσεων μεταξύ αερομεταφορέων της Ευρωπαϊκής Ένωσης για λόγους εθνικότητας· β) αερομεταφορείς του Κράτους του Ισραήλ.

2. Εάν τα συμβαλλόμενα μέρη καταστούν μέρη πολυμερούς συμφωνίας ή εάν υιοθετήσουν απόφαση εκδοθείσα από τον Διεθνή Οργανισμό Πολιτικής Αεροπορίας ή από άλλο διεθνή οργανισμό, η οποία πραγματεύεται θέματα που καλύπτει η παρούσα συμφωνία, διαβουλεύονται στο πλαίσιο της μεικτής επιτροπής για να αποφασίσουν κατά πόσον η παρούσα συμφωνία πρέπει να αναθεωρηθεί προκειμένου να ληφθούν υπόψη οι εξελίξεις αυτές.

3. Η παρούσα συμφωνία εφαρμόζεται με την επιφύλαξη τυχόν απόφασης των δύο συμβαλλομένων μερών να εφαρμόσουν μελλοντικές συστάσεις του Διεθνούς Οργανισμού Πολιτικής Αεροπορίας. Τα συμβαλλόμενα μέρη δεν επικαλούνται την παρούσα συμφωνία, ή μέρος αυτής, ως βάση εναντίωσής τους προκειμένου να εξετασθούν στον Διεθνή Οργανισμό Πολιτικής Αεροπορίας εναλλακτικές πολιτικές σε θέμα που καλύπτει η παρούσα συμφωνία.

4. Τα συμβαλλόμενα μέρη συμφωνούν ότι δεν υφίστανται περιορισμοί ή απαγόρευση σύναψης, στο μέλλον, ρυθμίσεων αεροπορικής ασφάλειας της Κυβέρνησης του Κράτους του Ισραήλ και κάθε κυβέρνησης κράτους μέλους της Ευρωπαϊκής Ένωσης σε θέματα αεροπορικής ασφάλειας που εμπίπτουν εκτός του πεδίου αποκλειστικής αρμοδιότητας της ΕΕ. Τα συμβαλλόμενα μέρη συμφωνούν, πάντως, i) να ευνοούν, όποτε είναι δυνατόν και σύμφωνα με το άρθρο 14 παράγραφος 5, τη σύναψη ρύθμισης αεροπορικής ασφάλειας σε επίπεδο ΕΕ, και ii) να παρέχουν στη μεικτή επιτροπή τις σχετικές πληροφορίες για τις εν λόγω διμερείς ρυθμίσεις αεροπορικής ασφάλειας, με την επιφύλαξη του άρθρου 14 παράγραφος 14.

Άρθρο 27

Τροποποιήσεις

1. Εάν ένα συμβαλλόμενο μέρος επιθυμεί την αναθεώρηση των διατάξεων της παρούσας συμφωνίας, ενημερώνει σχετικά τη μεικτή επιτροπή. Η τροποποίηση της παρούσας συμφωνίας τίθεται σε ισχύ σύμφωνα με το άρθρο 30.

2. Η μεικτή επιτροπή μπορεί, κατόπιν πρότασης συμβαλλομένου μέρους και σύμφωνα με το παρόν άρθρο, να αποφασίσει την τροποποίηση των παραρτημάτων της παρούσας συμφωνίας.

3. Η παρούσα συμφωνία εφαρμόζεται με την επιφύλαξη του δικαιώματος κάθε συμβαλλομένου μέρους, τηρουμένης της συμμόρφωσης προς την αρχή των μη διακρίσεων και προς τις διατάξεις της παρούσας συμφωνίας, να θεσπίζει μονομερώς νέα νομοθεσία ή να τροποποιεί την υπάρχουσα νομοθεσία στο πεδίο των αεροπορικών μεταφορών που αναφέρονται στο παράρτημα IV.

4. Όταν συμβαλλόμενο μέρος εξετάζει το ενδεχόμενο νέας νομοθεσίας ή τροποποίησης της κειμένης στο πεδίο των αεροπορικών μεταφορών που αναφέρονται στο παράρτημα IV, ενημερώνει το άλλο συμβαλλόμενο μέρος, αναλόγως και το συντομότερο δυνατόν. Η παροχή των εν λόγω πληροφοριών και, εφόσον ζητηθεί από ένα από τα συμβαλλόμενα μέρη, η προκαταρκτική ανταλλαγή απόψεων πραγματοποιείται στο πλαίσιο της μεικτής επιτροπής.

5. Κάθε συμβαλλόμενο μέρος ενημερώνει τακτικά και, το συντομότερο δυνατόν, το άλλο συμβαλλόμενο μέρος για τη θέσπιση νέας νομοθεσίας ή την τροποποίηση κείμενης στο πεδίο των αεροπορικών μεταφορών που αναφέρονται στο παράρτημα IV. Η παροχή των εν λόγω πληροφοριών μπορεί να πραγματοποιείται στο πλαίσιο της μεικτής επιτροπής. Εάν ζητηθεί από ένα από τα συμβαλλόμενα μέρη, η μεικτή επιτροπή πραγματοποιεί εντός εξήντα ημερών ανταλλαγή απόψεων με αντικείμενο τις επιπτώσεις της εν λόγω νέας νομοθεσίας ή τροποποίησης στην ομαλή λειτουργία της παρούσας συμφωνίας.

6. Για να διασφαλισθεί η ομαλή λειτουργία της παρούσας συμφωνίας, η μεικτή επιτροπή: α) λαμβάνει απόφαση αναθεώρησης του παραρτήματος IV ή/και VI της παρούσας συμφωνίας, ώστε να ενσωματωθεί σε αυτό, εφόσον χρειάζεται στη βάση της αμοιβαιότητας, η εν λόγω νέα νομοθεσία ή τροποποίηση·, ή β) λαμβάνει απόφαση, βάσει της οποίας η εν λόγω νέα νομοθεσία ή τροποποίηση θεωρείται σύμφωνη με την παρούσα συμφωνία·, ή γ) αποφασίζει κάθε άλλο μέτρο, το οποίο πρέπει να θεσπισθεί εντός εύλογης προθεσμίας, για την εν λόγω νέα νομοθεσία ή τροποποίηση.

Άρθρο 28

Καταγγελία

1. Η παρούσα συμφωνία συνάπτεται για απεριόριστο χρονικό διάστημα.

2. Οποιοδήποτε συμβαλλόμενο μέρος μπορεί, ανά πάσα στιγμή, να γνωστοποιήσει γραπτώς στο άλλο συμβαλλόμενο μέρος, δια της διπλωματικής οδού, την απόφασή του να καταγγείλει την παρούσα συμφωνία. Η εν λόγω γνωστοποίηση αποστέλλεται ταυτόχρονα στον ΔΟΠΑ. Η παρούσα συμφωνία λύεται τα μεσάνυχτα, ώρα Γκρήνουιτς, της τελευταίας ημέρας της αεροναυτικής περιόδου της Διεθνούς Ένωσης Αεροπορικών Μεταφορών (IATA), ένα έτος μετά την ημερομηνία της γραπτής γνωστοποίησης της καταγγελίας, εκτός εάν η γνωστοποίηση αποσυρθεί κατόπιν συμφωνίας των συμβαλλομένων μερών πριν από τη λήξη της περιόδου αυτής.

Άρθρο 29

Καταχώριση στον Διεθνή Οργανισμό Πολιτικής Αεροπορίας (ΔΟΠΑ) και στη Γραμματεία των Ηνωμένων Εθνών

Η παρούσα συμφωνία και όλες οι τροποποιήσεις της καταχωρίζονται στον ΔΟΠΑ και στη Γραμματεία των Ηνωμένων Εθνών.

Άρθρο 30

Εφαρμογή και έναρξη ισχύος:

1. Η παρούσα συμφωνία εφαρμόζεται προσωρινά, σύμφωνα με τα εθνικά δίκαια των συμβαλλομένων μερών, από την ημερομηνία υπογραφής της από τα συμβαλλόμενα μέρη.

2. Η παρούσα συμφωνία αρχίζει να ισχύει ένα μήνα από την ημερομηνία της τελευταίας διακοίνωσης στο πλαίσιο της ανταλλαγής διπλωματικών διακοινώσεων μεταξύ των συμβαλλομένων μερών, με την οποία επιβεβαιώνεται η ολοκλήρωση όλων των αναγκαίων διαδικασιών για την έναρξη ισχύος της παρούσας συμφωνίας. Για την εν λόγω ανταλλαγή διπλωματικών διακοινώσεων, το Ισραήλ διαβιβάζει στη Γενική Γραμματεία του Συμβουλίου της Ευρωπαϊκής Ένωσης τη διπλωματική διακοίνωσή του προς την Ευρωπαϊκή Ένωση και τα κράτη μέλη της, και η Γενική Γραμματεία του Συμβουλίου της Ευρωπαϊκής Ένωσης διαβιβάζει στο Ισραήλ τη διπλωματική διακοίνωση εκ μέρους της Ευρωπαϊκής Ένωσης και των κρατών μελών της. Η διπλωματική διακοίνωση της Ευρωπαϊκής Ένωσης και των κρατών μελών της περιέχει ανακοινώσεις από κάθε κράτος μέλος, με τις οποίες βεβαιώνεται η ολοκλήρωση όλων των αναγκαίων διαδικασιών για την έναρξη ισχύος της παρούσας συμφωνίας.

ΣΕ ΠΙΣΤΩΣΗ ΤΩΝ ΑΝΩΤΕΡΩ, οι υπογράφοντες, δεόντως εξουσιοδοτημένοι, υπέγραψαν την παρούσα συμφωνία.

Έγινε στο Λουξεμβούργο, τη δέκατη ημέρα του Ιουνίου του έτους δύο χιλιάδες δεκατρία, ημερομηνία η οποία αντιστοιχεί στη δεύτερη ημέρα του Ταμούζ του έτους πέντε χιλιάδες εφτακόσια εβδομήντα τρία του εβραϊκού ημερολογίου, εις διπλούν, στη βουλγαρική, τσεχική, δανική, ολλανδική, αγγλική, εσθονική, φινλανδική, γαλλική, γερμανική, ελληνική, ουγγρική, ιταλική, λετονική, λιθουανική, μαλτέζικη, πολωνική, πορτογαλική, ρουμανική, σλοβακική, σλοβενική, ισπανική, σουηδική και εβραϊκή γλώσσα. Το κείμενο σε όλες τις γλώσες είναι εξίσου αυθεντικό.

Voor het Koninkrijk België

Pour le Royaume de Belgique

Für das Königreich Belgien

Deze handtekening verbindt eveneens het Vlaamse Gewest, het Waalse Gewest en het Brussels Hoofdstedelijk Gewest.

Cette signature engage égalament la Région wallonne, la Région flamande et la Région de Bruxelles-Capitale.

Diese Unterschrift bindet zugleich die Wallonische Region, die Flämische Region und die Region Brüssel-Hauptstadt.

За Република България

Za Českou republiku

For Kongeriget Danmark

Für die Bundesrepublik Deutschland

Eesti Vabariigi nimel

Thar cheann Na hÉireann

For Ireland

Για την Ελληνική Δημοκρατία

Por el Reino de España

Pour la République française

Per la Repubblica italiana

Για την Κυπριακή Δημοκρατία

Latvijas Republikas vārdā –

Lietuvos Respublikos vardu

Pour le Grand-Duché de Luxembourg

Magyarország részéről

Għal Malta

Voor het Koninkrijk der Nederlanden

Für die Republik Österreich

W imieniu Rzeczypospolitej Polskiej

Pela República Portuguesa

Pentru România

Za Republiko Slovenijo

Za Slovenskú republiku

Suomen tasavallan puolesta

För Republiken Finland

För Konungariket Sverige

For the United Kingdom of Great Britain and Northern Ireland

За Европейския съюз

Por la Unión Europea

Za Evropskou unii

For Den Europæiske Union

Für die Europäische Union

Euroopa Liidu nimel

Για την Ευρωπαϊκή Ένωση

For the European Union

Pour l'Union européenne

Per l'Unione europea

Eiropas Savienības vārdā –

Europos Sąjungos vardu

Az Európai Unió részéről

Għall-Unjoni Ewropea

Voor de Europese Unie

W imieniu Unii Europejskiej

Pela União Europeia

Pentru Uniunea Europeană

Za Európsku úniu

Za Evropsko unijo

Euroopan unionin puolesta

För Europeiska unionen

ΠΑΡΑΡΤΗΜΑ I

ΣΥΜΦΩΝΗΜΕΝΑ ΔΡΟΜΟΛΟΓΙΑ ΚΑΙ ΚΑΘΟΡΙΣΜΕΝΕΣ ΔΙΑΔΡΟΜΕΣ

1. Το παρόν παράρτημα υπόκειται στις μεταβατικές διατάξεις του παραρτήματος ΙΙ της παρούσας συμφωνίας.

2. Κάθε συμβαλλόμενο μέρος χορηγεί στους αερομεταφορείς του άλλου συμβαλλομένου μέρους δικαιώματα μεταφοράς για την εκτέλεση αεροπορικών δρομολογίων στις κάτωθι διαδρομές:

α) Για τους αερομεταφορείς της Ευρωπαϊκής Ένωσης: σημεία εντός της Ευρωπαϊκής Ένωσης – ένα ή περισσότερα ενδιάμεσα σημεία σε χώρες Euromed ( 1 ), χώρες ΚΕΑΧ ( 2 ) ή χώρες αναφερόμενες στο παράρτημα III – ένα ή περισσότερα σημεία εντός του Ισραήλ·

β) για τους αερομεταφορείς του Ισραήλ: σημεία εντός του Ισραήλ – ένα ή περισσότερα ενδιάμεσα σημεία σε χώρες Euromed, χώρες ΚΕΑΧ ή χώρες αναφερόμενες στο παράρτημα III – ένα ή περισσότερα σημεία εντός της Ευρωπαϊκής Ένωσης.

3. Δρομολόγια εκτελούμενα σύμφωνα με την παράγραφο 2 του παρόντος παραρτήματος έχουν τόπο αναχώρησης ή τελικού προορισμού στο έδαφος του Ισραήλ, για τους αερομεταφορείς του Ισραήλ, και στο έδαφος της Ευρωπαϊκής Ένωσης για τους αερομεταφορείς της Ευρωπαϊκής Ένωσης.

4. Οι αερομεταφορείς κάθε συμβαλλομένου μέρους μπορούν σε οποιαδήποτε ή σε όλες τις πτήσεις και κατ’ επιλογή τους:

α) να εκτελούν πτήσεις προς μια ή και προς τις δύο κατευθύνσεις·

β) να συνδυάζουν διαφορετικούς αριθμούς πτήσης στο πλαίσιο της εκμετάλλευσης αεροσκάφους·

γ) να εξυπηρετούν ενδιάμεσα σημεία, όπως ορίζεται στην παράγραφο 2 του παρόντος παραρτήματος, και σημεία στα εδάφη των συμβαλλομένων μερών με οποιοδήποτε συνδυασμό και σειρά·

δ) να παραλείπουν ενδιάμεσες στάσεις σε οποιοδήποτε σημείο ή σημεία·

ε) να μεταφέρουν επιβάτες και φορτίο από οποιοδήποτε αεροσκάφος τους σε οποιοδήποτε άλλο αεροσκάφος τους σε οποιοδήποτε σημείο·

στ) να κάνουν ενδιάμεσες στάσεις σε οποιοδήποτε σημείο εντός ή εκτός του εδάφους συμβαλλομένου μέρους, με την επιφύλαξη του άρθρου 2 παράγραφος 2 της παρούσας συμφωνίας·

ζ) να εκτελούν διαμετακομιστική μεταφορά μέσω του εδάφους του άλλου συμβαλλομένου μέρους, και

η) να συνδυάζουν τη μεταφορά επιβατών και φορτίου με το ίδιο αεροσκάφος ανεξαρτήτως του τόπου έναρξης της εν λόγω μεταφοράς.

5. Κάθε συμβαλλόμενο μέρος επιτρέπει σε κάθε αερομεταφορέα να καθορίζει τη συχνότητα και τη χωρητικότητα της διεθνούς αερομεταφοράς που προσφέρει με βάση τις εμπορικές παραμέτρους της αγοράς. Σύμφωνα με το δικαίωμα αυτό, κανένα συμβαλλόμενο μέρος δεν περιορίζει μονομερώς τον όγκο της κίνησης, τη συχνότητα ή την τακτικότητα δρομολογίου, ή τον τύπο ή τύπους αεροσκαφών που εκμεταλλεύονται αερομεταφορείς του άλλου συμβαλλόμενου μέρους, εκτός εάν πρόκειται για τελωνειακούς, τεχνικούς, επιχειρησιακούς ή περιβαλλοντικούς λόγους ή για λόγους προστασίας της υγείας ή κατ’εφαρμογήν του άρθρου 7 της παρούσας συμφωνίας.

6. Οι αερομεταφορείς κάθε συμβαλλόμενου μέρους μπορούν να εξυπηρετούν, ακόμη και στο πλαίσιο συμφωνιών χρήσης κοινού κωδικού, οποιοδήποτε σημείο ευρισκόμενο σε τρίτη χώρα που δεν περιλαμβάνεται στις καθορισμένες διαδρομές, με την προϋπόθεση ότι δεν ασκούν δικαιώματα της πέμπτης ελευθερίας.

7. Παρά τυχόν άλλες διατάξεις του παρόντος παραρτήματος, η παρούσα συμφωνία δεν χορηγεί δικαιώματα που επιτρέπουν την εκτέλεση διεθνών αερομεταφορών προς/από το έδαφος τρίτης χώρας ή μέσω αυτής, η οποία δεν έχει διπλωματικές σχέσεις με όλα τα συμβαλλόμενα μέρη.

ΠΑΡΑΡΤΗΜΑ II

ΜΕΤΑΒΑΤΙΚΕΣ ΔΙΑΤΑΞΕΙΣ

1. Παρά τις παραγράφους 2 και 3 του παρόντος παραρτήματος, όλα τα δικαιώματα, συμπεριλαμβανομένων των δικαιωμάτων κίνησης, και της περισσότερο προνομιακής μεταχείρισης, που έχουν ήδη χορηγηθεί από διμερείς συμφωνίες ή ρυθμίσεις μεταξύ του Ισραήλ και κρατών μελών της Ευρωπαϊκής Ένωσης και υφίστανται κατά την ημερομηνία υπογραφής της παρούσας συμφωνίας, εξακολουθούν να ασκούνται σύμφωνα με τις διατάξεις του άρθρου 3 της παρούσας συμφωνίας. Όσον αφορά τους αερομεταφορείς, τα εν λόγω δικαιώματα και ρυθμίσεις μπορούν να συνεχίσουν να ασκούνται από:

α) αερομεταφορείς της Ευρωπαϊκής Ένωσης, με την προϋπόθεση ότι δεν υφίστανται διακρίσεις στην εκτέλεση των εν λόγω υφισταμένων δικαιωμάτων ή άλλων ρυθμίσεων μεταξύ αερομεταφορέων της Ευρωπαϊκής Ένωσης για λόγους εθνικότητας·

β) αερομεταφορείς του Κράτους του Ισραήλ.

2. Για επιβατικά δρομολόγια, δρομολόγια μεταφοράς φορτίου ή/και ταχυδρομείου, χωριστά ή σε συνδυασμό, οι αερομεταφορείς του Ισραήλ και των κρατών μελών της Ευρωπαϊκής Ένωσης δικαιούνται να ασκούν τα δικαιώματα της τρίτης και της τέταρτης ελευθερίας σε καθορισμένες διαδρομές με βάση τις κάτωθι μεταβατικές διατάξεις:

α) Από την ημερομηνία υπογραφής της παρούσας συμφωνίας και μόνον για τα τακτικά δρομολόγια: i. για κάθε διαδρομή, εξαιρουμένων των διαδρομών που καθορίζονται στο παράρτημα V, οι αδειοδοτημένοι αερομεταφορείς δικαιούνται να εκτελούν αριθμό πτήσεων με την εβδομαδιαία συχνότητα που διατίθεται με βάση τις αντίστοιχες ισχύουσες διμερείς συμφωνίες ή ρυθμίσεις ή επτά (7) πτήσεις την εβδομάδα, όποια συχνότητα είναι η υψηλότερη, και ii. για τις διαδρομές που καθορίζονται στο παράρτημα V, οι αδειοδοτημένοι αερομεταφορείς δικαιούνται να εκτελούν αριθμό πτήσεων με την εβδομαδιαία συχνότητα που καθορίζεται στο παράρτημα V. Από την ημερομηνία υπογραφής της παρούσας συμφωνίας, δεν θα υφίστανται περιορισμοί όσον αφορά τον αριθμό αδειοδοτημένων αερομεταφορέων ανά διαδρομή κάθε συμβαλλομένου μέρους.

β) Από την πρώτη ημέρα της πρώτης θερινής περιόδου προγραμματισμού της IATA μετά την ημερομηνία υπογραφής της παρούσας συμφωνίας και μόνον για τα τακτικά αεροπορικά δρομολόγια, οι αδειοδοτημένοι αερομεταφορείς δικαιούνται να εκτελούν: i. για τις διαδρομές που καθορίζονται στο μέρος A του παραρτήματος V της παρούσας συμφωνίας, τρεις (3) επιπλέον πτήσεις την εβδομάδα ως προς τον αριθμό πτήσεων την εβδομάδα που καθορίζονται στο μέρος A του παραρτήματος V, και ii. για οποιαδήποτε άλλη διαδρομή, συμπεριλαμβανομένων των διαδρομών που καθορίζονται στο μέρος B του παραρτήματος V, επτά (7) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου α), περιπτώσεις i. και ii.

γ) Από την πρώτη ημέρα της δεύτερης θερινής περιόδου προγραμματισμού της IATA μετά την ημερομηνία υπογραφής της παρούσας συμφωνίας και μόνον για τα τακτικά αεροπορικά δρομολόγια, οι αδειοδοτημένοι αερομεταφορείς δικαιούνται να εκτελούν: i. για τις διαδρομές που καθορίζονται στο μέρος A του παραρτήματος V της παρούσας συμφωνίας, τρεις (3) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου β), περίπτωση i., και ii. για οποιαδήποτε άλλη διαδρομή, συμπεριλαμβανομένων των διαδρομών που καθορίζονται στο μέρος B του παραρτήματος V, επτά (7) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου β), περίπτωση ii.

δ) Με την επιφύλαξη της παραγράφου 4, από την πρώτη ημέρα της τρίτης θερινής περιόδου προγραμματισμού της IATA μετά την ημερομηνία υπογραφής της παρούσας συμφωνίας και μόνον για τα τακτικά αεροπορικά δρομολόγια, οι αδειοδοτημένοι αερομεταφορείς δικαιούνται να εκτελούν: i. για τις διαδρομές που καθορίζονται στο μέρος A του παραρτήματος V της παρούσας συμφωνίας, τέσσερις (4) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου γ), περίπτωση i., και ii. για οποιαδήποτε άλλη διαδρομή, συμπεριλαμβανομένων των διαδρομών που καθορίζονται στο μέρος B του παραρτήματος V, επτά (7) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου γ), περίπτωση ii.

ε) Από την πρώτη ημέρα της τέταρτης θερινής περιόδου προγραμματισμού της IATA μετά την ημερομηνία υπογραφής της παρούσας συμφωνίας και μόνον για τα τακτικά αεροπορικά δρομολόγια, οι αδειοδοτημένοι αερομεταφορείς δικαιούνται να εκτελούν: i. για τις διαδρομές που καθορίζονται στο μέρος A του παραρτήματος V της παρούσας συμφωνίας, τέσσερις (4) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου δ), περίπτωση i,·και ii. για οποιαδήποτε άλλη διαδρομή, συμπεριλαμβανομένων των διαδρομών που καθορίζονται στο μέρος B του παραρτήματος V, επτά (7) επιπλέον πτήσεις την εβδομάδα ως προς τον αριθμό πτήσεων την εβδομάδα που απορρέουν από την εφαρμογή του στοιχείου δ), περίπτωση ii.

στ) Από την πρώτη ημέρα της πέμπτης θερινής περιόδου προγραμματισμού της IATA μετά την ημερομηνία υπογραφής της παρούσας συμφωνίας, εφαρμόζονται οι διατάξεις του παραρτήματος I και οι αερομεταφορείς των συμβαλλομένων μερών δικαιούνται να ασκούν ελεύθερα τα δικαιώματα της τρίτης και της τέταρτης ελευθερίας στις καθορισμένες διαδρομές χωρίς κανέναν περιορισμό όσον αφορά τη χωρητικότητα, τις πτήσεις ανά εβδομάδα ή την τακτικότητα των δρομολογίων.

3. Όσον αφορά τα έκτακτα αεροπορικά δρομολόγια:

α) Από την ημερομηνία υπογραφής της παρούσας συμφωνίας, η εκτέλεση έκτακτων αεροπορικών δρομολογίων εξακολουθεί να υπόκειται στην έγκριση των αρμοδίων αρχών των συμβαλλομένων μερών, οι οποίες εξετάζουν ευνοϊκά αίτημα για έκτακτο αεροπορικό δρομολόγιο, και

β) από την ημερομηνία που καθορίζεται στην παράγραφο 2, στοιχείο στ), εφαρμόζονται οι διατάξεις του παραρτήματος I και οι αερομεταφορείς των συμβαλλομένων μερών δικαιούνται να ασκούν ελεύθερα τα δικαιώματα της τρίτης και της τέταρτης ελευθερίας στις καθορισμένες διαδρομές χωρίς κανέναν περιορισμό όσον αφορά τη χωρητικότητα, τις πτήσεις ανά εβδομάδα, τον αριθμό αδειοδοτημένων αερομεταφορέων ή την τακτικότητα των δρομολογίων.

4. Πριν από την ημερομηνία που καθορίζεται στην παράγραφο 2, στοιχείο δ) του παρόντος παραρτήματος, η μεικτή επιτροπή συνεδριάζει προκειμένου να επανεξετάσει την εφαρμογή της παρούσας συμφωνίας και να αξιολογήσει τον εμπορικό αντίκτυπο των δύο πρώτων σταδίων της μεταβατικής περιόδου που περιγράφεται στον παρόν παράρτημα. Με βάση την εν λόγω αξιολόγηση, και με την επιφύλαξη της αρμοδιότητάς της σύμφωνα με το άρθρο 22 της παρούσας συμφωνίας, η μεικτή επιτροπή μπορεί να αποφασίσει συναινετικά:

α) να αναβάλει, για αμοιβαία συμφωνημένο χρονικό διάστημα, το οποίο δεν υπερβαίνει τη διετία, την εφαρμογή της παραγράφου 2, στοιχεία δ), ε) και στ) για ορισμένες διαδρομές, στην περίπτωση που στην προαναφερθείσα αξιολόγηση εντοπισθεί είτε καταστρατήγηση των περιορισμών που επιβάλλονται σε τακτικά αεροπορικά δρομολόγια με την εκτέλεση έκτακτων αεροπορικών δρομολογίων ή σημαντική έλλειψη ισορροπίας στον όγκο κυκλοφορίας των αερομεταφορέων των συμβαλλομένων μερών, η οποία θα μπορούσε να θέσει σε κίνδυνο τη διατήρηση των αεροπορικών δρομολογίων·, ή

β) να αυξήσει τον αριθμό πρόσθετων πτήσεων που αναφέρεται στην παράγραφο 2, στοιχείο δ), περίπτωση i. και στοιχείο ε), περίπτωση i.

Εάν η μεικτή επιτροπή δεν είναι σε θέση να καταλήξει σε συμφωνία, ένα συμβαλλόμενο μέρος μπορεί να λαμβάνει κατάλληλα μέτρα διασφάλισης με βάση το άρθρο 24 της παρούσας συμφωνίας.

5. Η εφαρμογή και η ισχύς στο Ισραήλ των ρυθμιστικών απαιτήσεων και των προτύπων που προβλέπονται στη νομοθεσία της Ευρωπαϊκής Ένωσης για τις αεροπορικές μεταφορές που αναφέρονται στο παράρτημα IV επικυρώνονται με απόφαση της μεικτής επιτροπής μετά από αξιολόγηση της Ευρωπαϊκής Ένωσης. Η εν λόγω αξιολόγηση πραγματοποιείται το ενωρίτερο: i) την ημερομηνία κατά την οποία το Ισραήλ θα κοινοποιήσει στη μεικτή επιτροπή ότι ολοκλήρωσε τη διαδικασία εναρμόνισης με βάση το παράρτημα IV της παρούσας συμφωνίας, ή ii) ένα έτος μετά την έναρξη ισχύος της παρούσας συμφωνίας.

6. Παρά τις διατάξεις του παραρτήματος I και με την επιφύλαξη του άρθρου 26 παράγραφος 1 της παρούσας συμφωνίας και της παραγράφου 1 του παρόντος παραρτήματος, μέχρι την έκδοση της απόφασης που αναφέρεται στην παράγραφο 5 του παρόντος παραρτήματος, οι αερομεταφορείς των συμβαλλομένων μερών δεν έχουν το δικαίωμα να ασκούν τα δικαιώματα της πέμπτης ελευθερίας, ακόμη και μεταξύ σημείων εντός του εδάφους της Ευρωπαϊκής Ένωσης, όταν εκτελούν τα συμφωνημένα δρομολόγια στις καθορισμένες διαδρομές.

ΠΑΡΑΡΤΗΜΑ III

ΚΑΤΑΛΟΓΟΣ ΑΛΛΩΝ ΧΩΡΩΝ ΑΝΑΦΕΡΟΜΕΝΩΝ ΣΤΑ ΑΡΘΡΑ 3, 4 ΚΑΙ 8 ΤΗΣ ΣΥΜΦΩΝΙΑΣ ΚΑΙ ΣΤΟ ΠΑΡΑΡΤΗΜΑ I

1. Δημοκρατία της Ισλανδίας (με βάση τη Συμφωνία για τον Ευρωπαϊκό Οικονομικό Χώρο)

2. Πριγκιπάτο του Λιχτενστάιν (με βάση τη Συμφωνία για τον Ευρωπαϊκό Οικονομικό Χώρο)

3. Βασίλειο της Νορβηγίας (με βάση τη Συμφωνία για τον Ευρωπαϊκό Οικονομικό Χώρο)

4. Ελβετική Συνομοσπονδία (με βάση τη συμφωνία αεροπορικών μεταφορών μεταξύ της Ευρωπαϊκής Κοινότητας και της Ελβετικής Συνομοσπονδίας)

▼M2

ΠΑΡΑΡΤΗΜΑ IV

ΚΑΝΟΝΕΣ ΠΟΥ ΑΦΟΡΟΥΝ ΤΗΝ ΠΟΛΙΤΙΚΗ ΑΕΡΟΠΟΡΙΑ

Οι ισοδύναμες ρυθμιστικές απαιτήσεις και πρότυπα της νομοθεσίας της Ευρωπαϊκής Ένωσης που αναφέρονται στην παρούσα συμφωνία προβλέπονται με βάση τις κάτωθι πράξεις. Εφόσον χρειάζεται, καθορίζονται ειδικές προσαρμογές για κάθε μεμονωμένη πράξη. Οι ισοδύναμες ρυθμιστικές απαιτήσεις και πρότυπα εφαρμόζονται σύμφωνα με το παράρτημα VI, εκτός εάν ορίζεται διαφορετικά στο παρόν παράρτημα ή στο παράρτημα II για τις μεταβατικές διατάξεις.

A. ΑΣΦΑΛΕΙΑ ΠΤΗΣΕΩΝ

A.1 Κατάλογος αερομεταφορέων υποκείμενων σε απαγόρευση λειτουργίας

Το Ισραήλ λαμβάνει, το νωρίτερο δυνατόν, μέτρα αντίστοιχα με αυτά που λαμβάνουν τα κράτη μέλη της ΕΕ με βάση τον κατάλογο των αερομεταφορέων που υπόκεινται σε απαγόρευση λειτουργίας για λόγους ασφάλειας πτήσεων.

Τα μέτρα λαμβάνονται σύμφωνα με τους σχετικούς κανόνες που αφορούν την κατάρτιση και τη δημοσίευση καταλόγου αερομεταφορέων που υπόκεινται σε απαγόρευση λειτουργίας και με τις απαιτήσεις ενημέρωσης των επιβατών αεροπορικών μεταφορών σχετικά με την ταυτότητα του αερομεταφορέα που εκτελεί τις πτήσεις στις οποίες επιβαίνουν, που θεσπίστηκαν με την ακόλουθη νομοθεσία της ΕΕ:

Κανονισμός (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου, της 14ης Δεκεμβρίου 2005, για τη σύσταση κοινοτικού καταλόγου αερομεταφορέων των οποίων απαγορεύεται η λειτουργία στην Κοινότητα και την ενημέρωση των επιβατών αεροπορικών μεταφορών σχετικά με την ταυτότητα του πραγματικού αερομεταφορέα, καθώς και για την κατάργηση του άρθρου 9 της οδηγίας 2004/36/ΕΚ (Κείμενο που παρουσιάζει ενδιαφέρον για τον ΕΟΧ), ΕΕ L 344 της 27.12.2005, σ. 15, όπως τροποποιήθηκε με:

— τον κανονισμό (ΕΕ) 2018/1139, της 4ης Ιουλίου 2018, ΕΕ L 212 της 22.8.2018, σ. 1,

— τον κανονισμό (ΕΕ) 2019/1243, της 20ής Ιουνίου 2019, ΕΕ L 198 της 25.7.2019, σ. 241.

Σχετικές διατάξεις: άρθρα 1 έως 13, παράρτημα

Κανονισμός (ΕΚ) αριθ. 473/2006 της Επιτροπής, της 22ας Μαρτίου 2006, για θέσπιση των εκτελεστικών κανόνων όσον αφορά τον κοινοτικό κατάλογο των αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας, όπως προβλέπεται στο κεφάλαιο II του κανονισμού (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ), ΕΕ L 84 της 23.3.2006, σ. 8.

Σχετικές διατάξεις: άρθρα 1 έως 6, παραρτήματα A έως Γ

Κανονισμός (ΕΚ) αριθ. 474/2006 της Επιτροπής, της 22ας Μαρτίου 2006, για τη σύσταση κοινοτικού καταλόγου αερομεταφορέων οι οποίοι υπόκεινται σε απαγόρευση λειτουργίας εντός της Κοινότητας, όπως προβλέπεται στο κεφάλαιο II του κανονισμού (ΕΚ) αριθ. 2111/2005 του Ευρωπαϊκού Κοινοβουλίου και του Συμβουλίου (Κείμενο που παρουσιάζει ενδιαφέρον για τον ΕΟΧ), ΕΕ L 84 της 23.3.2006, σ. 14, όπως τροποποιείται τακτικά με κανονισμούς της Επιτροπής.

Σχετικές διατάξεις: άρθρα 1 έως 3, παραρτήματα A έως B

Σε περίπτωση που το Ισραήλ έχει σοβαρές ανησυχίες για ένα μέτρο, μπορεί να αναστείλει την εφαρμογή του και παραπέμπει, χωρίς αδικαιολόγητη καθυστέρηση, το ζήτημα στη μεικτή επιτροπή σύμφωνα με το άρθρο 22 παράγραφος 11 στοιχείο στ) της παρούσας συμφωνίας.

A.2 Έρευνα ατυχήματος/συμβάντος και αναφορά περιστατικού

A.2.1: κανονισμός (ΕΕ